Pirang’o Mungu Tie ku Dilo Pare? | Lembanyong’a\nPONJI MIR 14\n1. Pirang’o con Mungu ugam udiko juisrael i dilo acel?\nCon, Mungu ugam ucoko dhu nyikwai Abrahamu i dilo acel, niwacu thek acel, man emio igi cik. Elwong’o thek maeno “Israel” man emio ire rwom mi bedo jagwok thier pare mandha man jagwok lembe pare. (Zaburi 147:19, 20) Pieno, nikum thek mi Israel kende re ma dhanu mi thek mange ceke gibedo ku copo mi nwang’u mugisa.—Som Thangambere 22:18.\nMungu ng’io nyitindo mir Israel kara gibed jumulembe pare. Lembatada mi kwo migi nyutho kamaleng’ kite ma ginwang’u kudo mugisa kinde ma gibed giworo cik pa Mungu. (Poi mi Cik 4:6) Pieno, nikum nyithindho mir Israel re, ma dhanu mange gibedo ku kakare mi ng’eyo Mungu mandha.—Som Isaya 43:10, 12.\n2. Pirang’o Jukristo mandha gitie i dilo acel?\nIng’ei nindo, Mungu ugam ukwero thek mir Israel, pieno Yehova wilogi ku cokri mi jukristo. (Matayo 21:43; 23:37, 38) Tin, kaka juisrael, Jumulembe pa Yehova re m’ubetimo ire ni Jukristo mandha.—Som Tic mi Jukwenda 15:14, 17.\nYesu coko dhu julubne man eorogi gicidh girwei man giketh dhanu mi thek ceke udok julub. (Matayo 10:7, 11; 24:14; 28:19, 20) Tic maeno ubetundo i ajikine nikum wabekwo i thum mi kitlembe ma kawono. Etie wang’ ma kwong’a nineno Yehova udiko milioni dupa mi dhanu ma niai kud i thek ceke gibed i thier acel mandha calu m’ubetimere kawono. (Lembanyutha 7:9, 10) Jukristo mandha gitie i dilo acel pi niketho cwinygi man nikonyiri i kindgi. I ng’om zoo, gitie kud anyong’a nilubo yub kunoke program acel mi ponji mi Biblia i coko migi ma tung’tung’.—Som Juebrania 10:24, 25.\n3. Dilo mi Jumulembe pa Yehova mi rundi mwa maeni ucaku nenedi?\nDilo mi Jumulembe pa Yehova mi rundi mwa maeni ucaku i oro 1870 ku withe. Saa maeca, gibino wel dhanu ma nyanok ma jubed julwong’o Juponj Biblia. Gicaku nisayu man ninwang’u lembe mandha kunoke ponji mi Biblia ma nang’u jukanu niai con. Ginwang’u nia kara Yesu ugam upangu cokri mi jukristo i dilo acel pi nirweyo lembanyong’a. Pieno gicaku ni yawu man nirweyo pi ker i ng’om zoo. I oro 1931, gimaku nying mi Jumulembe pa Yehova.—Som Tic mi Jukwenda 1:8; 2:1, 4; 5:42.\n4. Dilo mi Jumulembe pa Yehova ubewotho nenedi?\nIrundi mi jukwenda, cokri ma tung’tung’ mi jukristo i ng’om dupa ubed unwang’u kony niai kud i guriri acel m’utelo wic, ma Guriri ne ke ugam ung’eyo nia Yesu re m’utie wic mi cokri. (Tic mi Jukwenda 16:4, 5) Tin bende, Jumulembe pa Yehova mi ng’om zoo gicikunwang’u kony kunoke telowic niai kud i guriri m’utelowic, m’utie ku judong’cokri ma wang’gi woi i lembe. Guriri maeno neno wi biro ma tung’tung’ mi biro mi filial mi jumulembe pa Yehova; biro mi filial ke cungo iwi tic m’uneno loko ponji mi Biblia i dhok mange, wodhe iwi karatasi, man poko jemni (publications) ne i dhok ma tung’tung’ ma kadhu 600. Kumeno re ma Guriri m’utelowic mio cam mi tipo ni cokri ma kadhu 100 000 i ng’om zoo. I cokri man, umego ma giromo kakare gitimo tic calu judong’cokri kunoke juliew. Umego maeno, gineno wi udul pa Mungu ku mer.—Som 1 Petro 5:2, 3.\nJumulembe pa Yehova ceke gitie i dilo acel pi nirweyo lembanyong’a man niketho dhanu udok julub. Calu jukwenda, wan de warweyo ot ku bang’ ot. (Tic mi Jukwenda 20:20) Watie bende ayika pi niponjo Biblia ku dhanu m’umaru lembe mandha mi Biblia. Ento Jumulembe pa Yehova tie ngo kendekende dilo. Watie bende umego ku nyimego ma ng’atuman dieng’ pi wadi. (2 Jutesaloniki 1:3) Calu gitie i dilo acel pi ni nyayu anyong’a i Mungu man nikonyiri i kindgi, dhanu pa Yehova tie juruot m’utie kud anyong’a m’ukadhu zoo i ng’om.—Som Zaburi 33:12; Tic mi Jukwenda 20:35.\nMediri nibedo ceng’ni ku Yehova\nWacopo nyutho nenedi mer man foyofoc mwa pi lembe ceke ma Mungu utimo iwa?\nJUKANI M’UBETIMO YENY PA YEHOVA TIN?\nJumulembe pa Yehova Gitie Dhanu ma Nenedi?\nIdaru ning’eyo Jumulembe pa Yehova adi? Ing’eyo ang’o i andhandha i wiwa?


Niketho ponji umul adunde | Somo piny & Ponji\nNiketho ponji umul adunde\nLEMBE M’ICOPO TIMO: Kony juwinj ginen bero mi lembe m’ibeponjo igi man gikethe i timo.\nKony ju m’ubewinji gikeging’iiri gigi. Penj penji moko pi nikonyo juwinj ginyam i paru migi gigi.\nMii amora i kum dhanu kara gitim lembe ma ber. Kony juwinj ging’ei nia pirang’o gibeii nitimo lembe ma ber. Konygi ginwang’ amora mi timo lembe ma beco, calu ve nimaru Yehova, nimaru dhanu wagi, man nimaru ponji mi Biblia. Nyam i lembe karacelo kugi, enre kud iwec aweca i wigi. Kakare niyero wec ma copo nyayu lewic iwi dhanu m’ubewinji, kunoke ma romo ketho ginwang’ nia dong’ lembe ma cuu ma gibetimo de mbe, mii amora i kumgi i ajiki mi ponji peri, man tiel cwinygi nia giii asu.\nTel nen mi dhanu iwi Yehova. Kor nia ponji mi Biblia man cik mir ukungu ubenyutho nia Mungu umaruwa, man etie ku kite ma beco. Kony juwinj giii ninyayu mutoro i Yehova, ento gidag lembe ma nyayu can i ie.\nNg’ei nia Yehova re ma peyo dhanu i bang’e, pieno tii ku lembe pare pi nitielo cwiny ju m’ubewinji.\nKa ukwayere, tii ku penji pi ning’eyo cuu yioyic pa jawinj peri. Pi ning’eyo lembe m’ebeparu, lub ayi m’ebetimo ko wang’e, man winj kite ma dwande ubelokere ko. Re bed ku cirocir pilembe saa moko ecopo kwayu nia ikeinyeb jawinj i kumi, i wang’ m’ecak wodho paru pare iri.\nSomo piny man Ponji—Niketho ponji umul adunde


Talanto (Matayo 25:14-30) | Kwo pa Yesu\nWIC MI 113\nLapor mi talanto ubeponjowa nitimo tic kud amora\nYESU UMIO LAPOR MI TALANTO\nKinde ma Yesu ubino asu ku jukwenda pare ang’wen iwi got Zeituni, emio igi lapor mange. Nindo moko ma nok iwang’e, kinde m’ebino i Yeriko, elar emio lapor mi mola pi ninyutho igi nia Ker fodi utie bor, niwacu fodi ebibino abina. Lembe mi lapor m’emaku kawoni de urombo ku mi lapor m’elar emaku iwang’e. Etie kum dwokowang’ penji ma jukwenda pare gipenjo iwi bedonuti pare man iwi ajiki mi ng’om maeni. Lapor maeno uketho julubne ginyang’ nia gicikiri nitimo tic ma jumio igi kud amora.\nYesu ucaku laporne kumae: “Kum en e calu ka ng’atu acel ubecidho i ng’om mange, elwong’o jumiru pare madhe, emio jupiny pare de igi.” (Matayo 25:14) Calu ma Yesu ular uporere en gire ku ng’atu m’ucidho i wotho ma bor pi “nigamu ker ire gire,” jukwenda pare giromo ninyang’ kamaleng’ nia Yesu re ma tie “ng’atu” ma jubino niweco pire.—Luka 19:12.\nMa fodi ng’atu ma juweco pire i lapor maeno ucidho ngo i wotho pare ma bor, emio piny pare ma pigi tek ni jurutic pare. Pi oro adek ku nusu ma Yesu utimo ie tic pare, eketho wie kwa ikum tic mi rweyo lembanyong’a mi Ker pa Mungu, man etendo bende julub pare i tije. Calu ma kawoni ebecibedo mbe, etie ku genogen nia gibicopo nitimo tic m’etendogi i ie.—Matayo 10:7; Luka 10:1, 8, 9; som bende Yohana 4:38; 14:12.\nNimakere ku laporne, ng’atu maeno upoko piny pare nenedi? Yesu uyero kumae: “Ni ng’atu acel emio talanto abic, ni ng’atu mange de ario, ni mange ke acel, kubang’gi nzu ng’atuman calu ma ka kore; e ecidho i wotho pare.” (Matayo 25:15) Jurutic maeno gibitimo ang’o ku piny ma jumio igi? Nyo gibitimo ticne kud amora kara piny ma rwoth migi umio unyai? Yesu uyero ni jukwenda pare kumae:\n“Ndhu ndhu nica ng’atu m’ugamu talanto abic ecidho eloko ko talanto abic mange. Ng’atu m’ugamu ario bende kumeca eloko ko ario mange. Ento ng’atu m’ugamu acel re ecidho ekunye i ng’om, ekanu sente pa rwoth pare.” (Matayo 25:16-18) Rwoth bitimo ang’o kan edwogo ku yo woth pare?\nYesu umedere niyero kumae: “Nie ka nindo ton hai rwoth mi jumiru maeno bino, e gikwanu wel gikugi.” (Matayo 25:19) Jurutic ario ma kwong’a ‘gitimo nimakere ku copo migi.’ Jaraticman utimo matek, kud amora, man enyayu gin ma jumio ire. Ng’atu ma jumio ire talanto abic unyayu pare wang’ ario, man ng’atu ma jumio ire talanto ario de kumeno. (Con eca, kara jucul ng’atini ku talanto 1, ukwayu etim tic pi oro 19.) Rwoth uyero lembe marom igi ceke kumae: “Itimo dre, i jatic ma ber mandha de: ibedo mandha i gin ma nyanok, abikethi iwi gin dupa; mond i mutoro pa rwoth peri.”—Matayo 25:21.\nJaratic ma jumio ire talanto acel utimo tung’ ku juwagi. Eyero pare kumae: “Rwoth, ang’eyo nia in i ng’atu ma lembe peri tek, ikayu ka ma i coyo i ie ngo, icoko de ka m’imoyo i ie in ungo; e lworo maka, acidho de akanu talanto peri i ng’om: nen, piny peri ni giri.” (Matayo 25:24, 25) Ecidh ekanu de ngo sente i bang’ jukuloka kara enwang’ faida moko ni rwoth pare. Etimo ngo nimakere ku yeny pa rwoth pare.\nPieno, eromo nia rwoth pare ulwong’e ‘jaratic ma rac man janyap.’ Jumayu talanto m’ebino kudo cen man jumie ni jaratic m’utimo tic kud amora. Rwoth udok uyero kumae: “Kum ku ba dhanu ceke ma tek ubedo ko emiere ire, man ebibedo ko lee: ento ng’atu m’ubedo ko ngo, cil maeno m’ebedo ko de jubimayu woko.”—Matayo 25:26, 29.\nIwi lapor acel maeni kende, julub pa Yesu gibino ku lembe lee m’ukwayu ginyam ie. Gicopo nineno kamaleng’ nia gin ma Yesu ubemio igi, niwacu tic mi ketho dhanu udok julub, pire tie tek lee. Man egeno nia gibibedo kud amora i pong’o rwom m’emio igi. Yesu ung’eyo nia gibitimo ngo tic mi rweyo lembanyong’a m’emio i korgi i ayi marom. Calu ma jular junyutho i lapor, gin ceke gicikiri ‘nitimo nimakere ku copo migi.’ Eno ubenyutho nia Yesu bibedo ngo kud anyong’a ka ng’atu moko bibedo “janyap” man bitimo ngo ku tego pare ceke, tic ma rwoth pare umio i kore.\nJukwenda gicopo bedo kud anyong’a lee mandha, kum ging’eyo nia ‘ku ba dhanu ceke m’ubedo ko, jubimio ire ma sagu.’\nI lapor mi talanto, ng’a ma juporo ku rwoth, man jukani ma juporogi ku jurutic?\nYesu umio ponji makani ni julub pare?


Nindo ma nyanok kende iwang’ tho pare, Yesu ular uyero kumae: “Man lembanyong’a maeni mi Ker jubiyero ing’om ng’ung’ ni lembatuca ni thek ceke; e kajik bilund wok.” (Matayo 24:14) Ento nang’u tic maeno mi rweyo pi Ker ing’om zoo, copo timere nenedi? Nang’u jubelubo lapor ma Yesu uweko kinde ma ebino iwi ng’om.—Luka 8:1.\nWa ii ninwang’u dhanu i pacu migi. Yesu uponjo julubne nirweyo lembanyong’a ot ku bang’ ot. (Matayo 10:11-13; Tic mi Jukwenda 5:42; 20:20) Jurwei-injili ma kwong’a eno, jugam jumio igi kabedo m’ukwayu girwei i ie. (Matayo 10:5, 6; 2 Jukorinto 10:13) Tin bende, tic mwa mi rweyo piker upangre maber man kubang’ cokri utie ku kabedo ma erweyo i ie. Eno konyowa ni woro cik pa Yesu ma nia “juyer ni dhanu man jutuc igi.”—Tic mi Jukwenda 10:42.\nWarweyo i kakare ceke ma dhanu copo nwang’ire i ie. Yesu weko iwa lapor mange. Ebed erweyo ni dhanu i kakare ma dhanu mwang’ire lee i ie calu ve i dhunam, kunoke idhu kulo m’atong’a. (Marko 4:1; Yohana 4:5-15) Wan bende, waweco ku dhanu iwi Biblia kakare ceke ma gicopo nwang’iri i ie, i dhu ndaki, kakare mi lwor, kakare ma jumaku ie mutukari kunoke pikipiki, kadok nikadhu kud i telefon. Bende, ka kakare nen, warweyo ni judhugola mwa, jurutic wadwa, awiya wadwa mi somo, man wat mwa. Calu wabed watio ku yo ceke mi rweyo lembanyong’a, dhanu lee dit i ng’om zoo gibewinjo ‘lembanyong’a mi both.’—Zaburi 96:2.\nNyongo ing’eyo ng’atu moko ma icopo yero ire pi lembanyong’a mi Ker man pi bero ma ebinwang’u i nindo m’ubino? Kud ikan lembe mi genogen nini iri kendi. Yere ni jumange saa moko ci ma ineno nia eber nitimo kumeno!\nLembanyong’a ma kani m’ukwayu jular juyer be?\nJumulembe pa Yehova gilubo nenedi yore ma Yesu ubed utio kudo pi nirweyo lembanyong’a?\nKARA INYANG LEE\nKwai japonjo peri mi Biblia unyuth iri kite ma icopo weco kudo ku dhanu m’ing’eiri kugi iwi lembe moko ma iponjo i Biblia.\nJumulembe pa Yehova ung’eyiri maleng’ mandha nikadhu kud i tic migi mi ponjo dhanu ku Biblia. Tic migi ne upangre nenedi, wie ubetelere nenedi man ke sente mi timo ticne ai kani?


Yesu udwoko wang’ penji pa jabim moko ma jalonyo | Kwo pa Yesu\nWIC MI 96\nYesu udwoko wang’ penji pa jabim moko ma jalonyo\nJALONYO MOKO UPENJO PENJI IWI KWO MA RONDO KU RONDO\nFodi Yesu ubewotho asu kud ikind ng’om Perea, pi nibino i Yerusalem. E jalawobi moko ma jalonyo uring’ini ubin urum piny i the tiende. Jalawobine tie “jabim,” man copere ebed etio calu jadit mi kacokiri kunoke etie acel m’ikind dilo mi Sanedrini. Epenjo Yesu kumae: “Japonji ma ber, abitimo ang’o kara acam pacu mi kwo ma rondo ku rondo?”—Luka 8:41; 18:18; 24:20.\nYesu dwoko ire kumae: “Nedi ilwong’a ya a beri? ng’atu moko mbe ma ber, ndhu acel kende, en e Mungu.” Ecicopere nia jalawobi maeno ulwong’o Yesu “japonji ma ber,” pilembe eno tie lwong’o mi yung ma jubed julwong’o ko dhanu ma gitie rabbi niwacu juponji mi dini mi Juyahudi. Kadok andha Yesu utie japonji maber de, re enyutho ni ng’atuno nia Mungu kende re “ma ber” m’ukwayu jumii ire yung.\nYesu umio juk ma e ni jalawobi maeno: “Tek iyenyo imond i kwo, wor Cik.” Jalawobine ulund upenje kumae: “Manedi ke?” E Yesu ukwanu ire Cik abic ma e kud ikind apar: Kud ineg nek, kud igier gier, kud ikwal kwo, kud inyuth lembe mi ndra, yung wuru ku meru. Edok emedo Cik ma e ma pire tek: “Man imar wedu calu imeri giri.”—Matayo 19:17-19.\nNg’atuno dwoko ire kumae: “Gin maeni ceke adaru woro: edong’ ang’o ke ma fodi urem ira?” (Matayo 19:20) Enwang’u nia ve lembe moko mabeco udong’ ma fodi etimo ngo, ma copo cere ku nwang’u kwo ma rondo ku rondo. Kinde ma Yesu uneno nia epenjo penji ku cwinye zoo, e ‘emare.’ (Marko 10:21) Re lemoko nuti m’ubedo ni macero ni ng’atuno.\nEmaru lonyo pare lee dit, pieno Yesu uyero ire kumae: “Gin acel urem iri: cidh, ilok piny ceke m’ibedo ko, imi ni jucan, man ibibedo ku piny m’akana i polo: man ibin, ilub ng’eya.” Nwang’u i andha, jalonyo eno copo poko piny pare ni jucan ma gibidwoko ngo ire ka wang’e, man ecopo doko jalub pa Yesu. Re eai m’etie ku can. Copere kinde m’ebecidho, Yesu unene ku kisa madit. Ng’atuno umoko lee dit ikum lonyo “pare [ma] dit,” lembuno uketho eneno ngo lonyo mandha. (Marko 10:21, 22) Yesu uwacu kumae: “Mondo i Ker pa Mungu [bibedo] tek apila ni julonyo!”—Luka 18:24.\nWec maeno ma Yesu uyero, ku m’edok emedo ing’eye uwang’u i julub lii, emedo kumae: “Kum mondo ku wang’ sindani e yot ni ngamia, ma sagu mondo i Ker pa Mungu ni julonyo.” Eno ucwalu julub nipenjo Yesu kumae: “Ka kumeno ng’a ma copo bothi?” Nyo andha dhanu copo tundo ngo nyanok de ninwang’u bothi? Yesu unenogi atira i wang’gi man edwoko kumae: “Gin ma copre ngo ni dhanu copre ni Mungu.”—Luka 18:25-27.\nE Petro unyutho nia gin gitimo ng’iong’ic m’ukoc ku pa jalonyo maeno, eyero kumae: “Nen, waweko gin ceke, man walubo ng’ei: ka kumeno wabibedo ku girang’o?” Yesu unyutho igi nia gibinwang’u bero ma lee nikum ng’iong’ic ma gitimo, ewacu kumae: “Wun ma wulubo ng’eya, i nyol ma nyen ka Wod dhanu bijany wi komker mi dwong’ pare, wun bende wubijany wi komker apar wi ario, ma wupoko ko lembe ni suru apar wi ario mir Israel.”—Matayo 19:27, 28.\nUbenen kamaleng’ nia Yesu ubino paru iwi kite ma kwo bibedo ko iwi ng’om nindo m’ubino, saa ma Mungu biyiko lembe bidoko ve m’ular ubino i podho mir Eden. Petro ku julub wadi gibibimo karacelo ku Yesu iwi ng’om ma bidoko ni Paradiso. Eno tie sukulia ma lee dit m’usagu lembe ceke ma gitwoniri ko pi nilubo tok Yesu!\nRe julub gibinwang’u sukulia eno nindo m’ubino kende ngo. Kadok saa nica de gibino nwang’u moko; Yesu uyero kumae: “Ng’atu moko mbe m’uweko ot, kadi dhaku, kadi umego, kadi junyodo, kadi nyithindho, pi Ker pa Mungu, m’ekebinwang’u wang’e bang’ dupa ngo i nindo maeni, man i ng’om m’ubino kwo ma rondo ku rondo.”—Luka 18:29, 30.\nMa jiji mbe, kakare ceke ma julub gibicidho i ie, gicopo nwang’u utumego mange ma gibeworo Mungu calu gin, man gicopo bedo ku mer ma ceng’ini kugi nisagu kadok mer ma ku wat migi ma dhe de. Lembe mi can utie nia jalonyo maeno ubecibayu mugisa ma lee, man bende sukulia mi nwang’u kwo i Ker pa Mungu i polo.\nYesu umedo kumae: “Ento dhanu dupa ma ma kwong’a gibidong’ cen; man m’udong’ cen bibedo ma kwong’a.” (Matayo 19:30) Yesu ubemito yero ang’o?\nJabim maeno ma jalonyo ubino ikind jutelwic mi Juyahudi, pieno en de ebino ikind dhanu ma kwong’a. Calu m’ebed eworo cik pa Mungu, nwang’u ecopo doko jalub pa Yesu man ecopo timo lembe mange dupa karacelo ku julub mange. Re ebeketho lonyo man jamcinge i kabedo ma kwong’a i kwo pare. Tung’ kude, dhanu mange ma gitie jucan ginwang’u nia ponji pa Yesu utie lemandha ma terojo i kwo ma nja. Jucopo yero nia gitie ju ma ‘gidong’ cen’ ma re kawoni gibedoko “ma kwong’a.” Gicopo bedo ku genogen nia gibijany karacelo ku Yesu iwi komker mi polo man gibibimo wi ng’om ma bidoko ni Paradiso.\nNg’atu m’ubin upenjo Yesu ubino ng’a?\nPirang’o Yesu ukwero nia kud julwong’e “japonji ma ber”?\nSukulia makani ma Yesu ung’olo ni julubne?\nJu “ma kwong’a” ‘gidong’ cen’ man ju ma ‘gidong’ cen’ gidoko “ma kwong’a” i kite ma nenedi?


Juliew mi twodri Konyo Cokri mi Jumulembe pa Yehova Nenedi?\nUngu mi rweyo lembanyonga\nTic ni rweyo lembanyong’a\nCoko mi judong cokri\nGiragora mi jugiriki mi jukristo uweco wang’ ma pol pi Barnaba giku jakwenda Paulo. Jumaco maeno gibino Juliew ma wotho awotha, gibed giliewo cokri mi rundi ma kwong’a. Pirang’o? Gibed gidieng’ akeca pir umego man gimito nia gibed maber i tipo. Paulo uyero nia etie kud ava ‘nidok kendo man niliewo umego’ pi nineno karam bedo migi. Ebedo ayika ni wotho woth ma bor akeca pi nicidho ketho cwiny umego. (Tic mi Jukwenda 15:36) Tin bende, juliew mwa ma wotho awotha gitie kud ava ma rom.\nGibino niketho cwinywa. Jaliew acel acel mi twodri liewo cokri ma tung’ tung’ ma romo 20 kumeni. Etundo i cokriman wang’ ario kubang’ oro man etimo yenga acel i ie. Umego maeno ku mon migi gicopo konyowa ku lembe ma tung’ tung’ ma gidaru ninwang’u i tic pa Mungu. Gi ii ning’eiri kud aradu man judongo, bende gitie ayika nicidho kudwa i tic mi rweyo lembanyong’a man nikonyowa ku telo wi ponji mwa mi Biblia. Juliew eno gitimo tic mi gwoko rombe pa Mungu karacelo ku judong cokri, giketho yioyic mwa bed tek kinde ma gimio ponji i coko man i coko ma dongo.—Tic mi Jukwenda 15:35.\nGidieng’ piwa ceke. Juliew mi twodri dieng’ akeca i kum thenge mi tipo mi cokri. Gitimo coko karacelo ku judong cokri man jukony tic pi ning’io i mediri mi cokri man pi nimio igi juk iwi kite ma gicopo timo kudo tic migi maber akeca. Gikonyo juyab yo kara gibed ku matoke maber i tic mi rweyo lembanyong’a man gifoyo nineno kite ma jumanyen ubemondo bende i dilo pa Yehova man kite ma gibemediri kudo i tipo. Umego maeno ceke ng’atuman acel acel miire en gire pi nibedo “jatic wadwa, pi bero mwa.” (2 Jukorinto 8:23) Wacikra nilubo yioyic migi man kite ma gimoko kudo ikum lembe mandha.—Juebrania 13:7.\nJuliew mi twodri liewo cokri ma tung’ tung’ pi thelembe makani?\nIcopo nwang’u kony nenedi ni kadhu kud i liew migi?\nKiew i kalenda peri nindo mi liew pa jaliew mi twodri pi nindo m’ubino i cokri mu kara kud ikosi ponji ma ebimio i Ot Ker. Kan imaru en ku min ot pare gidikiri i ponji peri mi Biblia yenga ma eca kara ing’eiri kugi, nyuth ni umego kunoke nyamego ma iponjo kude Biblia.\nkubang’ oro, wabed wacokra karacelo wang’ adek pi coko mwa ma dongo dongo. Icopo nwang’u kony nenedi i coko maeno ma dongo dongo?\nWalubo lapor ma yesu weko iwa kinde ma ebino i ng’om. Watiyo ku yore moko makani pi nirweyo lembanyong’a?


JW Program mi coko mi Kwo man tic pi yenga mi nindo 17-23, dwi mir 12, 2018\nTIC MI JUKWENDA 15-16\nWer 96 man rwo\n“Gimaku yub m’ujengere iwi Lembe pa Mungu ma dhoggi ripo”: (Dak. 10)\nTic 15:1, 2—Lembe mi timo yaa uyenyo poko i cokiri mi rundi ma kwong’a (bt-F mba. 102-103 udu. 8)\nTic 15:13-20—Guriri m’utelowic umaku yub m’ujengere iwi Lembagora (w12-F 15/1 mba. 5 udu. 6-7)\nTic 15:28, 29; 16:4, 5—Yub ma guriri m’utelowic umaku uketho cokiri udoko tek (bt-F mba. 123 udu. 18)\nTic 16:6-9—Ka wamito timo lee ni Yehova, lembuno copo mio iwa ponji ma kani? (w12-F 15/1 mba. 10 udu. 8)\nTic 16:37—Paulo utio nenedi ku twero pare mi bedo anyoli mi Roma pi nirweyo lembanyong’a? (“wa Jurumi”, nyathi korolembe iwi Tic 16:37, nwtsty)\nSom mi Biblia: (Kud ekadh dak. 4) Tic 16:25-40\nLiew ma kwong’a: (Kud ekadh dak. 3) Tii ku kite ma waromo weco ko ku dhanu. Tel nen pa jawinj iwi video Pirang’o Ukwayu Niponjo Biblia? man wuwec i wie (re kud wunen videone i saa mi thengponji maeni).\n“Wapeku Yehova ku wer man kud anyong’a”: (Dak. 15) Wec ma karacelo ku juwinj. Keth junen video ma thiwie tie Awiya ubepaku Yehova ku wer. Pi nidaru thenge maeni, kwai dhanu ceke giai malu pi niwer karacelo ku video ma thiwie tie Wimbo 84 Tumejitoa Kutumikia.\nPonji mi Biblia mi cokiri: (Dak. 30) jy wic 46\nWer 102 man rwo\nProgram mi coko mi Kwo man tic mwa mi Jukristu pi yenga mi nindo 17-23, dwi mir 12, 2018


Mungu mito wakwo pi nja i kwiocwiny man kud anyong’a iwi ng’om Paradiso!\nIcopo penjiri kumae: ‘lembe nino copo timere andha?’ Biblia yero nia Ker pa Mungu biketho lembe nino ubin utimere. Bende yeny pa Mungu utie nia dhanu ceke uponj iwi Ker pare man lemb’akeca pare piwa.—Zaburi 37:11, 29; Isaya 9:7.\nMungu mito wabed ku kwo maber.\nRomrom calu wego m’umaru awiya pare mito gibed ku kwo maber, wegwa mi polo bende ubemito wakwo rondo ku rondo kud anyong’a. (Isaya 48:17, 18) Eng’olo nia “ng’atu m’utimo yeny ma Mungu yenyo bedo rondo ku rondo.”—1 Yohana 2:17.\nMungu mito wawoth i yo pare.\nBiblia yero nia Jacwic mwa mito ni “ponjowa ku yo pare” kara wacopo ni “wotho i yo pare.” (Isaya 2:2, 3) Edilo kunoke ecoko “dhanu pi nyinge” kara giketh yeny pare ung’eyere i ng’om zoo.—Tic mi Jukwenda 15:14.\nMungu mito watim ire thier i i acel.\nKakare niketho akoya koya i kind dhanu, thier ma leng’ pa Yehova diko dhanu i acel man i mer mandhandha. (Yohana 13:35) Jukani ma tin gibeponjo dhanu i ng’om zoo kite mi timo ni Mungu i acel? Wakwayu isom nyathibuku maeni kara inwang’ dwoko wang’ penji maeno.\nPonj Bilia karacelo kudwa. Nyo idaru caku niponjo Biblia karacelo ku Jumulembe pa Yehova? Ka fodi icaku ngo, nyo icopo maru Jamulembe pa Yehova moko ubin i beng’i kara eponj kudi Biblia? Ponji maeno tie mi sente ngo. Ibinwang’u nia eno tie yo maber akeca piri kara icor ceng’ni i vut Mungu.\nNwang’ buku m’umbe cul. Icopo cidho i Ot Ker ma ceng’ni kudi kunoke ni weco ku Jamulembe pa Yehova moko ci, pi nipenjo jemni mwa i dhok peri wek kara ukonyi inyang’ i Biblia.\nTii ku kusika mwa mir internet. Yab kusika mir internet mi Jumulembe pa Yehova. I ie icopo somo Biblia kud iwi yamu man icopo somo kunoke ni wodho jemni (publications) mwa iwi karatasi kunoke buku mwa ma tung’ tung’ i dhok ma kadhu 700.\nJutimo Ponji mi Biblia Nenedi?\nI ng’om zoo, Jumulembe pa Yehova ging’eyiri pi ponji mi Biblia ma gibed gimio ni dhanu. Nen kite ma ponji maeno betimere kudo.\nLembakeca pa Mungu tie ang’o pi dhanu?\nKwo bibedo nenedi i ng’om manyen ma bidoko ni paradiso?


Ju ma gitimo ni Mungu ma jamutoro gi jumutoro—1 Timoteo 1:11 | Mi ponji\nWER: 44, 125\nWatie ku yeny mi girang’o kara wabed jumutoro?\nKite ma tung’ tung’ ma kani ma copo konyowa nibedo jumutoro?\nPirang’o wacopo bedo jumutoro kadok saa ma wanwag’ara ku peko?\n1. Pirang’o Jumulembe pa Yehova gitie jumutoro? (Nen cal mir acaki.)\nJUMULEMBE PA YEHOVA gitie jumutoro. Ka ginwang’iri karacelo, kadok ebed i coko ma kubang’ yenga kunoke i coko ma dongo, kunoke i nambu moko, giweco man ging’iero i kindgi. Pirang’o gitie jumutoro? Thelembe ma pire tek utie nia ging’eyo Yehova, “Mungu ma jamutoro. *” Gibetimo ire man gibelubo lapor pare. (1 Tim. 1:11, NWT; Zab. 16:11) Mutoro ai i bang’ Yehova, pieno ebemito wabed jumutoro, man emio iwa piny ceke ma copo ketho wanwang’u mutoro.—Poi. 12:7; Ekl. 3:12, 13.\n2, 3. (a) Jamutoro utie ng’atu ma nenedi? (b) Pirang’o ecopo bedo tek nibedo jamutoro?\n2 Ka dong’ in ke? Nyo itie jamutoro? Ng’atu ma jamutoro nwang’ere ma ber, efoyo ku kwo pare man ebedo kud anyong’a lee. Biblia unyutho nia ju ma Yehova upoko mugisa i wigi gitie weg mutoro mandha. Ento i ng’om ma tin eni, ecopo bedo yot ungo ninwang’u mutoro. Pirang’o?\n3 Etie lembe ma tek nibedo ku mutoro kinde ma wabenwang’ara ku peko. Ku lapor, kinde ma ng’atu moko ma wamaru utho kunoke jukoye kud i cokiri, saa ma gamiri mwa ulal, kunoke saa ma tic uwekowa. Ecopo bedo tek ni juruot nibedo ku mutoro ka saa ceke gibedhau adhawa. Waromo koso bende mutoro ka jurutic wadwa kunoke awiya ma wasomo kugi gibenywaruwa, ka jubenyayu ragedo i kumwa, man ka jutwiowa pilembe wabetimo ni Yehova. Bende, nyo watie ku twoyo moko m’ubenyang’ i kumwa, kunoke twoyo ma kei ungo, kunoke nyo apidacwiny re m’uroyo tho i kumwa. Re poi nia Yesu ma tie ‘Ubimo ma jamutoro’ ubed umaru nijuko dhanu man ninyayu mutoro i igi. (1 Tim. 6:15; Mat. 11:28-30) I ponji ma Yesu umio iwi got, eweco iwi kite moko ma copo konyowa nibedo ku mutoro kadok watie ku peko lee i ng’om maeni pa Sitani.\nYEHOVA RE MA MIO IWA MUTORO\n4, 5. Wacopo timo ang’o kara wanwang’ mutoro man wamedara nibedo jumutoro?\n4 Gin ma kwong’a ma Yesu uweco i wie, pire tie tek lee mandha. Eyero kumae: “[Mutoro] ni jucan mi tipo: kum Ker m’i polo en e migi.” (Mat. 5:3) Wacopo nyutho nenedi nia wang’eyo yeny mwa mi tipo? Nwang’u wayio nia watie ku yeny mi ng’eyo Mungu, man mi nwang’u kony ku telowic i bang’e. Pi nipong’o yenyne, ubekwayu waponj Biblia, wawor dwand Mungu, man waketh thier ma watimo ire i kabedo ma kwong’a i kwo mwa. Ka wabemedara nitimo kumeno, wabibedo jumutoro. Bende, wabibedo ku yioyic ma tek nia ceng’ini eni lembang’ola pa Mungu bipong’o. M’umedo maeno, ‘genogen mi mutoro’ ma nwang’ere i Biblia bitielo cwinywa.—Tit. 2:13.\n5 Tek wabemito wabed jumutoro kadok i saa mi peko, ubekwayu wamedara nidwoko mer mwa ku Yehova udok tek. Jakwenda Paulo ukiewo kumae: “Anyong’a negwu thiri thiri i Rwoth: awacu kendo, Anyong’a negwu.” (Flp. 4:4) Kara wabed ku mer ma ceng’ini ku Yehova, wacikara nibedo ku rieko m’uai i bang’e. Biblia uyero kumae: “Ng’atu m’unwang’u rieko en e jamutoro, man ng’atu m’unwang’u ng’eyothelembe.” Emedo bende nia rieko “en e yen mi kwo ni ju m’umaku kume: ku ba dhanu ceke m’ucere i bang’e en e jamuroro.”—Rie. 3:13, 18.\n6. Kara wabed jumutoro, wacikara nitimo ang’o mange?\n6 Kara wamedara nibedo jumutoro, ubekwayu kud wawek nitio ku gin ma wabeponjo i Biblia. Yesu uketho nwoc iwi lembe maeno kinde m’eyero kumae: “Tek wung’eyo gin maeni, [mutoro] iwu tek wutimogi.” (Yoh. 13:17; som Yakobo 1:25.) Ka wabemito wapong’ yeny mwa mi tipo man wabed ku mutoro saa ceke, ubekwayu walub lembe maeno. Dong’ wacopo bedo ku mutoro nenedi kinde ma peko tie dupa ma copo daru mutoro mwa? Wakenen lembe mange ma Yesu uyero i ponji pare ma wi got.\nKITE MA TUNG’ TUNG’ MA KETHO WABEDO KU MUTORO\n7. Ju m’ubewak giromo bedo ku mutoro nenedi?\n7 “Mutoro ni ju m’ubeywak: kum jubijukogi.” (Mat. 5:4, NWT) Wacopo penjara kumae: ‘Ju m’ubewak giromo bedo ku mutoro nenedi?’ Yesu ubino weco ngo iwi dhanu ceke ma gibewak. Dhanu ma pol ma gitie jutimrac, gibewak nikum peko ma tung’ tung’ ma gibekadhu kud i ie i nindo maeni “mi kajik rundi” ma ciro tek. (2 Tim. 3:1) Ento gibedieng’ kende kende pigi m’umbe nidieng’ pi Yehova, pieno gicopo nwang’u ngo mutoro pilembe gibeii ngo nyanok de nibedo ku winjiri kude. Yesu ubino weco pi ju ma ging’eyo yeny migi mi tipo. Giwak pilembe gibeneno dhanu ma pol ubekwero Mungu man ubekwo ngo nimakere ku cik pare. Ging’eyo bende nia gitie judubo, man gibeneno lembe ma reco m’ubetimere i ng’om. Yehova ubeneno dhanu ma gibewak pi thelembe ma kumeno, man ebejukogi nikadhu kud i Lembe pare, ebemio igi mutoro man kwo.—Som Ezekiel 5:11; 9:4.\n8. Nibedo mol copo mio iri mutoro nenedi?\n8 “[Mutoro] ni ju m’ubedo mol: kum ng’om bidoko aba migi.” (Mat. 5:5) Nibedo mol copo mio mutoro ni ng’atini nenedi? Tin dhanu ma pol wigi tek man gikwiny, man lembuno copo kelo peko ma tung’ tung’. Ento kinde ma giponjo lemandha, gitimo alokaloka i kwo migi man gironyo “ng’atu ma nyen.” Gibedo bende kud “adunde mi ngisi, ku bedo ber ku dhanu, ku ming’o, ku molcwiny, ku mwonyo lembe hai.” (Kol. 3:9-12) Kite maeno mio igi kwiocwiny, ketho gibedo ku winjiri ma ber ku jumange man mio igi mutoro. Bende, Lembe pa Mungu ung’olo nia “gibicamu ng’om ni aba.”—Zab. 37:8-10, 29.\n9. (a) Yesu umito yero ang’o kinde m’ewacu nia “ng’om bidoko aba” mi ju ma mol? (b) Pirang’o ju ma kec ku rieu benegogi kum bedopwe gitie ju mutoro?\n9 Yesu umito yero ang’o kinde m’ewacu nia “ng’om bidoko aba” mi ju ma mol? Jukristu ma juwiro ku tipo gibicamu ng’om ni aba kinde ma gibibedo jubim man julam. (Nyu. 20:6) Dhanu milioni dupa ma gimbe ku genogen mi cikwo i polo gibicamu ng’om ni aba, saa ma Yehova bimio igi kwo ma rondo ku rondo iwi ng’ombe. Gibibedo mbe ku dubo man gibikwo ku kwiocwiny man mutoro. Gin re ma Yesu uyero bende pigi nia, “[mutoro] ni ju ma kec ku rieu de benegogi kum bedopwe.” (Mat. 5:6) Ava bedopwe m’ubenegogi bipong’o kinde ma Yehova bikabu lembe ma reco ceke. (2 Pet. 3:13) I ng’om ma nyen, weg bedopwe gibibedo ku mutoro man gibiwak kendo ngo pi timo mi judubo.—Zab. 37:17.\n10. Nibedo ku kisa thelembe tie ang’o?\n10 “[Mutoro] ni ju ma kisa negogi: kum gibinwang’u kisa.” (Mat. 5:7) Nibedo ku kisa thelembe tie ninwang’u can i adunde pi ng’atu moko m’ubesendere, man nineno kisa i kume. Re, kisa jik kende kende ngo i wec. Biblia uponjo nia kisa mandha nyuthere nwang’u wabetimo lembe moko pi nikonyo jumange.\n11. Wacopo nwang’u ponji ma kani niai kud i lapor pa Jasamaria ma cwinye leng’?\n11 Som Luka 10:30-37. Lapor ma Yesu umio iwi Jasamaria ma cwinye leng’ ubenyutho kamaleng’ nia kisa utie ang’o. Kisa unego Jasamaria maeno i kum ng’atu moko m’ubino i peko, uketho egam ekonye. Kinde ma Yesu udaru lapor maeno, eyero kumae: “Cidhi, itim kumeno.” Pieno wacopo penjara kumae: ‘Nyo abed atimo gin ma Jasamaria ma cwinye leng’ utimo? Kinde ma jumange gibenwang’iri ku peko, nyo abed atimo gin moko pi nikonyogi? Ku lapor, nyo i cokiri mwa, acopo konyo ju m’utii, mon tho, awiya ma junyodo migi timo ngo ni Yehova? Acopo timo ang’o pi ‘nidwoko cwiny ju ma cwinygi tek ungo?’’—1 Tes. 5:14; Yak. 1:27.\nMak yub mi konyo jumange, e ibineno kite ma lembene bimio ko mutoro ni ng’atuman (Nen udukuwec mir 12)\n12. Pirang’o wabedo ku mutoro ka wabenyutho kisa ni jumange?\n12 Pirang’o wabedo jumutoro ka watie ku kisa i kum jumange? Ka wabenyutho kisa ni jumange, nwang’u wabemio; Yesu ke uyero nia nimio beketho wabedo ku mutoro. Thelembe mange utie nia ka watimo kumeno nwang’u wabenyayu mutoro i Yehova. (Tic. 20:35; som Juebrania 13:16.) Ubimo Daudi uyero nia ng’atu ma nyutho kisa, “Yehova bibodhe i ceng’ ma rac. Yehova bikure, man ebigwoke ma kwo, man mugisa bikwanye i ng’om.” (Zab. 41:1, 2) Ka wabenyutho kisa ni jumange, Yehova binyutho bende iwa kisa man wabibedo ku mutoro rondo ku rondo.—Yak. 2:13.\nPIRANG’O “JU MA ADUNDEGI LENG” GI JUMUTORO?\n13, 14. Pirang’o ukwayu ‘adundewa bed leng’’?\n13 Yesu uyero kumae: “[Mutoro] ni ju ma adundegi leng’: kum gibineno Mungu.” (Mat. 5:8) Kara wabed kud adunde ma leng’, ukwayu nia paru mwa man ava mir adundewa ceke ubed leng’, m’umbe cilo. Eno tie lembe ma pire tek lee mandha, tekene wabemito nia Yehova ujol thier mwa.—Som 2 Jukorinto 4:2; 1 Tim. 1:5.\n14 Dhanu ma gitie kud adunde ma leng’ gicopo bedo ku winjiri ma ber ku Yehova. Ewacu kumae: “[Mutoro] ni ju m’ulwoko kendi migi.” (Nyu. 22:14) ‘Nilwoko kendi’ utie ku thelembang’o? Ni Jukristu ma juwiro ku tipo, wec maeno nyutho nia Yehova nenogi nia gicido ngo. Ebimio igi kwo ma tho ngo man gibinwang’u mutoro ma lee dit nja ku nja. Ni udul ma dit ma gitie ku genogen mi kwo iwi ng’om ke, thelembene tie nia, Yehova uyio igi nibedo jurimbe, pilembe ebenenogi ni weg bedopwe. Biblia uyero nia, “gilwoko kendi migi, gidwokogi tar de i rimo pa Nyathi Rombo.”—Nyu. 7:9, 13, 14.\n15, 16. Ju m’adundegi leng’ ‘gineno Mungu’ i ayi ma kani?\n15 Yehova uyero kumae: “Dhanu binena ngo man ekwo.” (Ai 33:20) Dong’ dhanu ma gitie kud adunde ma leng’ ‘gineno Mungu’ i ayi ma kani? Wec mi dhu Jugiriki ma juloko nia ‘nineno’ copo nyutho nineno lembe i paru, ninyang’ kunoke ning’eyo. Pieno, ‘nineno Mungu’ utie ninyang’ nia etie Ng’atu ma nenedi man nimaru kite pare ma tung’ tung’. (Ef. 1:18) Yesu ulubo cuu mandha kite ma tung’ tung’ pa Mungu, uketho eyero kumae: “Ng’atu m’uneno an nwang’u eneno Wego [bende].”—Yoh. 14:7-9.\n16 M’umedo maeno, ‘waneno Mungu’ kinde ma wabeneno kite m’ebekonyo kowa i kwo mwa. (Yob 42:5) Wacopo bende ‘nineno,’ kunoke niketho wiwa i kum lembe ma wang’u ijo ma Yehova ung’olo nia ebitimo ni ju ma gibegwokiri leng’ man ma gibegwoko bedoleng’ migi ire. Jukristu ma juwiro ku tipo ke gibineno Yehova ku kume i ng’ei ma gibicer pi nicikwo i polo.—1 Yoh. 3:2.\nWACOPO BEDO KU MUTORO KADOK WATIE KU PEKO\n17. Pirang’o ju ma sayu kwiocwiny gi jumutoro?\n17 I ng’eye, Yesu uyero kumae: “Mutoro ni ju ma sayu kwiocwiny.” (Mat. 5:9, NWT) Wacopo bedo ku mutoro ka wabemaku yub mi poto kindwa ku jumange. Jalub ma nyinge Yakobo ukiewo kumae: “Nying’ bedopwe jucoyo i kwiocwiny ni ju m’unyayu kwiocwiny.” (Yak. 3:18) Pieno, ka lembe uwok i kindwu ku ng’atu moko i cokiri kunoke ku wat peri moko, kwai Yehova ukonyi ibed ng’atu ma sayu kwiocwiny. Yehova bimio iri tipo pare maleng’ man eno bikonyi nicego kite ma tung’ tung’ mi Jukristu, e ibibedo jamutoro. Yesu unyutho nia ukwayu nibedo ma kwong’a nisayu kwiocwiny kinde m’ewacu kumae: “Tek ibethiero giramia peri dhu pemblam, ipoi kakeca nia lembe moko ni i umeru i kumi, wek giramia peri keca wang’ pemblam, icidhi, wular wupot kindwu wukud umeru, e kan ilund ibin ithier giramia peri.”—Mat. 5:23, 24.\n18, 19. Pirang’o anyong’a nego Jukristu kadok jubenyayu ragedo i kumgi?\n18 “[Mutoro] iwu ka dhanu bicayuwu, man gibinyayu ragedo i kumwu, man gibiyero gin ma rac ma kwonde tung’ tung’ i kumwu ma en e ndra, ni kuma.” Yesu umito yero ang’o? Emedo kumae: “Anyong’a negwu, ku mutoro ma dit de: kum sukulia mu e dit i polo: kum ginyayu ragedo kum jubila m’ular uwok iwu bende.” (Mat. 5:11, 12) Kinde ma jufwodo jukwenda man jung’olo igi nia gijig nirweyo lembanyong’a, “giai kud i dilo, ma anyong’a negogi.” M’umbe jiji, anyong’a unegogi ngo pi fwodo ma jufwodo kogi. Ento gibino kud anyong’a pilembe “jukwanu ya giromo sendri ma jujwigo kogi” pi nying’ Yesu.—Tic. 5:41.\n19 Tin bende, dhanu pa Yehova giciro ku mutoro kinde ma jubenyayu ragedo i kumgi pi nying’ Yesu. (Som Yakobo 1:2-4.) Calu jukwenda, anyong’a negowa ngo ka jubesendowa kunoke jubenyayu ragedo i kumwa. Re tekene wagwoko bedoleng’ mwa ni Yehova, ebimio iwa kero pi niciro. Kenen lembe m’umego Henryk Dornik kud umin ginwang’iri ko. I dwi mir 8, oro 1944, jugam juorogi i kambi mi masendi. Ju m’ubino nyayu ragedo i kumgi uwacu kumae: “Jucopo tundo ngo nyanok de nicwalugi gitim gin moko. Ragedo ma jubenyayu i kumgi ulund ubemio igi mutoro.” Henryk ukoro kumae: “Kadok nwang’u amaru ngo nia junega de, re cirocir m’anyutho kud amora man gwoko bedoleng’ para ni Yehova umio ira mutoro.” Emedo kumae: “Nikwayu Yehova kud adundena ceke ukonya nicoro ceng’ini i vute, man ebedo ira ni Jakony.”\n20. Pirang’o watie ku mutoro nitimo ni “Mungu ma jamutoro”?\n20 Ka wabetimo lembe ma foyo i Yehova “Mungu ma jamutoro,” wacopo bedo ku mutoro kadok saa ma jubenyayu ragedo i kumwa, kinde ma wedi mwa gibejai i kumwa, saa ma waberemo, kunoke saa ma watii. (1 Tim. 1:11) Wacopo bedo bende ku mutoro pilembe Mungu mwa ma copo “cwayu ndra ngo” ung’olo iwa lembe dupa ma beco. (Tit. 1:2) Saa ma Yehova bipong’o lembang’ola pare, wabipoi ungo kadok apoya de i kum lembe ma wabeciro kawoni. I andha, kwo bibedo leng’ leng’ ma yawe mbe man jubikwo ku mutoro ma lee dit i Paradiso! Eyo, wabinyayu mutoro i iwa giwa, kum “dit mi kwiocwiny.”—Zab. 37:11.\n^ par. 1 I Biblia mi dhu Alur, juloko wec mi dhu Jugiriki ma tie “mutoro” nia “mugisa.” “Mutoro” re ma tie lokne ma cuu, pilembe, i dhu Jugiriki (man i dhu Juebrania) jutio ku wec mange pi “mugisa.” M’umedo maeno, “mugisa” mio kende kende paru mi poko mugisa iwi ng’atini; ento “mutoro” nyutho kite ma ng’atini winjere ko i ng’ei ma Mungu upoko mugisa i wie.


Bed ng’atu m’atira i lembe ceke\nWIC MIR 14\n‘Wabeyenyo wabed atira i gin ceke.’ —JUEBRANIA 13:18.\n1, 2. Yehova winjere nenedi kinde m’ebeneno wabetimo kero nibedo dhanu m’atira?\nKINDE ma jalawobi moko ubedwogo kud i somo, ewok enwang’u usau moko upodho ku sente bik i ie. Ebitimo ang’o? Nwang’u ecopo kane ire. Ento, edwoke i bang’ won sentene. Kinde ma min jalawobine uwinjo pi lembe ma wode utimo, anyong’a unege lee mandha.\n2 Junyodo dupa gibedo kud anyong’a kan awiya migi utie dhanu m’atira. Yehova, Wegwa mi polo, tie “Mungu mi lemandha,” man ebedo kud anyong’a ka watie dhanu m’atira. (Zaburi 31:5) Wamito wanyai anyong’a i ie man ‘wabed atira i gin ceke.’ (Juebrania 13:18) Wakewec iwi yo ang’wen ma tung’ tung’ ma bed’atira copo bedo iwa tek i ie. I ng’eye wabiweco iwi bero ma bed’atira copo mio.\nWABED DHANU M’ATIRA IWA GIWA\n3-5. (a) Wacopo bedo ngo dhanu m’atira iwa giwa nenedi? (b) Ang’o ma bikonyowa nibedo dhanu m’atira iwa giwa?\n3 Kara wabed dhanu m’atira ni jumange, ukwayu walar wabed dhanu m’atira iwa giwa. Eno bebedo ngo kwa lembe ma yot. I rundi ma kwong’a, umego mi cokiri mi Laodikia giwondiri gigi ku paru ma nia gibenyayu anyong’a i Mungu ma ke i andha, gibino nyayu ngo anyong’a i ie. (Lembanyutha 3:17) Wan de saa moko wacopo niwondara nia watie dhanu m’atira ma ke nwang’u watie ngo kumeca.\n4 Jakwenda Yakobo ukoro kumae: ‘Tek ng’atu moko ie pido ya en e jakusoma, ma k’ecero lebe ngo enke ebewondo adundene, nwang’u kusoma pa ng’atuno en e mananu.’ (Yakobo 1:26) Wacopo wondara giwa ka waparu nia tekene wabemedara nitimo lembe moko ma cuu ci, Mungu bidieng’ ungo kadok wiwa tek, watie jucac kunoke wacwayu ndra. Lembang’o ma copo konyowa kara kud wawondara giwa?\n5 Kinde ma wabenenara i maraya, wacopo neno kite ma watie ko yo woko. Kinde ma wabesomo Biblia, wacopo neno kite ma watie ko yor i iwa. Biblia copo konyowa ning’eyo lembe ma watek i ie man ma wang’ic i ie. Waponjo ning’eyo alokaloka m’ukwayu watim i paru, i timo man i wec mwa. (Som Yakobo 1:23-25.) Re ka wan giwa wayero nia wambe ku racu moko acel de, wacopo nitimo ngo alokaloka m’ukwayere. Pieno wacikara nitio ku Biblia pi ning’iyara cuu mandha. (Ywak 3:40; Hagai 1:5) Rwo bende konyowa ning’eyo kite ma watie ko i andha. Wacopo kwayu Yehova i rwo nia eng’ii iwa man ekonywa wanen ng’ico ma watie ko kara watim alokaloka. (Zaburi 139:23, 24) Wapoi nia “ng’atu ma kit lembe pare mbe, en e ginmajudagu i wang’ Yehova; ento lembapora pare ni ku ju m’atira.”—Lembrieko 3:32.\nBED DHANU M’ATIRA I KWO MI JURUOT\n6. Pirang’o nico ku dhaku gicikiri bibedo dhanu m’atira i kindgi?\n6 Bedo dhanu m’atira tie lembe ma pire tek lee mandha i kwo mi juruot. Ka nico ku dhaku gibeweco thwolo thwolo i kindgi, ginwang’u nia gibekwo ku bedomoth man gigeniri andha. Jucopo koso nibedo dhanu m’atira i gamiri i ayi ma tung’ tung’. Ku lapor, ng’atu m’ugamere copo caku bedo ku wang’ mi mer i kum ng’atu mange, nineno pornografi kunoke nipidho i amung’ winjiri mi mer ku ng’atu ma tie ngo jadhoge mi gamiri. Kenen lembe ma jagor zaburi uyero: “Abedo karacelo ku dhanu mi ndra ngo; kadok weg abombi de abimondo karacelo kugi ngo.” (Zaburi 26:4) Tek itie dhanu m’atira ngo ni jadhogi mi gamiri kadok i paru peri, eno binyotho gamiri mwu.\nKwer m’umbe galu gin moko ci ma copo nyotho gamiri peri\n7, 8. Icopo tio nenedi ku Biblia pi niponjo awiya peri ginyang’ nia pire tie tek nibedo dhanu m’atira?\n7 Awiya bende gicikiri ning’eyo nia bedo dhanu m’atira pire tek. Junyodo copo tio ku Biblia pi niponjo igi lembe maeno. Biblia utie ku lapor mi ju ma gibino ngo dhanu m’atira: Akan, m’udoko jakwo; Gehazi, m’ucwayu ndra kara enwang’ sente man Yuda, m’ukwalu sente man i ng’eye ecibo Yesu pi sente mi tongolo 30.—Yocuwa 6:17-19; 7:11-25; 2 Ubimo 5:14-16, 20-27; Matayo 26:14, 15; Yohana 12:6.\n8 Biblia utie bende ku lapor mapol ma beco mi ju ma gibino dhanu m’atira: Yakobo, m’ung’olo ni wote nia gidwok sente ma ginwang’u; Yefta ku nyare, ma gigwoko lembang’ola migi ni Mungu; man Yesu, m’ubino ng’atu m’atira kadok i wang’ lembe ma tek. (Thangambere 43:12; Jupoklembe 11:30-40; Yohana 18:3-11) Lapor maeno copo konyo awiya ginyang’ nia pire tie tek nibedo dhanu m’atira.\n9. Ka junyodo gitie dhanu m’atira, lembuno bikonyo awiya migi nenedi?\n9 Junyodo gicopo ponjo lembe lee niai kud i cik mir ukungu ma e mi Biblia: “Ka kumeno in m’iponjo ng’atu mange, iponjri giri ngo? in m’iponjo ya maku dhanu kud ukwal kwo, in e m’idong’ ikwalu kwo?” (Jurumi 2:21) Awiya ging’eyo ka junyodo migi gibed giyero lembe moko ma re gitime ngo. Ka wabed wayero ni awiya mwa nia gibed dhanu m’atira ma wan giwa ke watie ngo dhanu m’atira, wigi bijebere. Kan awiya gibeneno nia junyodo migi cwayu ndra, kadok i lembe ma thindho thindho, gin de gicopo timo lembe ma rom. (Som Luka 16:10.) Tung’ ku maeno, kan awiya gibeneno nia junyodo migi tie dhanu m’atira, eno bikonyogi nibedo junyodo ma jugeno kinde ma gin de gibinyolo awiya.—Lembrieko 22:6; Juefeso 6:4.\nBED DHANU M’ATIRA I COKIRI\n10. Wacopo bedo dhanu m’atira nenedi i wec mwa ku Jukristu wadwa?\n10 Wacikara bende nibedo dhanu m’atira ku Jukristu wadwa ma gitie umego ku nyimego. Etie yot iwa niketho wec mwa ma kubang’ ceng’ udok ni yero nying’. Ka wabedok iwi lembe moko ma wang’eyo ngo ka nyo etie lemandha, wacopo nyayu vupo. Etie ber mandha nia ‘wacer dendhogwa.’ (Lembrieko 10:19) Nibedo ng’atu m’atira nyutho ngo nia wayer lembe moko ci ma waparu, ma wang’eyo kunoke ma wawinjo. Kadok lembe ma wabeciyero tie lemandha, re ecopo bedo lembe mwa ngo, kunoke ecopo bedo ber ungo nia wayere ni jumange. (1 Jutesaloniki 4:11) Dhanu moko becero bang’ tegowic migi ku paru ma nia, “an lembe ma rac ayero.” Ento wa dhanu pa Yehova, saa ceke wamito wec mwa ubed ma kadu uromo man ma ber.—Som Jukolosai 4:6.\n11, 12. (a) Ka ng’atu moko m’udubo ubeyero ngo lembe i atira, eno copo dwoko lembe pare doko rac magwei nenedi? (b) Ka wanwang’u nia jarimbwa moko utimo dubo ma pek, wacikara niurara i kum paru makani? (c) Wacopo nyutho nenedi nia watie atira ku dilo pa Yehova?\n11 Yehova umio ni judong cokiri rwom mi konyo cokiri. Etie yot ni judong cokiri nikonyowa ka watie igi dhanu m’atira. Pirang’o? Kan iberemo, iyenyo ka dokta kara ukonyi, nyo icopo koro pi remo perine moko ire moko ke ikanu? Kan ikanu moko, dong’ ebikonyi ke nenedi? Kumeno bende, ka watimo dubo moko ma pek, wacikara ngo nicwayu ndra. Tung’ ku maeno, wacikara nicidho i bang’ judong cokiri man niyero igi lembene ngbeng’ ngbeng’. (Zaburi 12:2; Tic mi Jukwenda 5:1-11) Kawoni kelund ipar kumae: Icopo timo ang’o kan inwang’u nia jarimbi moko utimo dubo ma pek? (Lembe mi Julawi 5:1) Nyo ibiwacu kumae: “Kan atie andha jarimbe, ukwayu aling’ iwi lembene”? Kunoke nyo ibipoi nia judong cokiri gitie pi nikonye kara eyik man edwok winjiri pare ku Yehova udok tek?—Juebrania 13:17; Yakobo 5:14, 15.\n12 Wan bende ukwayu wabed dhanu m’atira ku dilo pa Yehova kinde ma wabedwoko rapor ma tung’ tung’, calu ve rapor mi tic mi lembanyong’a. Man wabed dhanu m’atira kinde ma watimo tic pa jayab yo kunoke tic mange.—Som Lembrieko 6:16-19.\n13. Ka watimo tic ku Jukristu wadwa, wacopo nyutho nenedi nia watie dhanu m’atira?\n13 Umego ku nyimego ma gitie Jukristu gicikiri nikoyo kind lembe mi kuloka ku lembe mi tipo. Ku lapor, kinde ma watie i Ot Ker kunoke i tic mi lembanyong’a, watimo ngo kuloka. Watio ngo kud umego ku nyimego i ayi ma cuu ngo pi ninwang’u faida lee. Kan iketho Jumulembe pa Yehova ubetimo tic peri, culgi i saa m’ukwayere, culgi sente ma wuwinjuru i wie, man mii igi kony ceke ma cik ubekwayu. Eno copo bedo assurance mi yath, kunoke nicule saa m’etie i yom. (1 Timoteo 5:18; Yakobo 5:1-4) Man tekene itimo tic i bang’ Jamulembe wedu, kud igen nia ebitimo kudi i ayi moko masegi. (Juefeso 6:5-8) Nen nia itimo tic pi saa ma wuwinjuru pire man tim tic ma jubeculi pire.—2 Jutesaloniki 3:10.\n14. Jukristu gicikiri nitimo ang’o i wang’ nicaku timo kuloka karacelo?\n14 Dong’ tek wabetimo kuloka kud umego kunoke nyamego moko ke? Lembe maeno copo ketho i ie nidiko sente i kuloka kunoke lon. I lembe ma kumeno, watie ku cik mir ukungu mi Biblia ma copo konyowa: Wukiew lembe ceke akiewa! Kinde ma jabila Yeremia ung’iewo ng’om moko, ekiewo karatasi ario mi winjiri migi, ebedo ku karatasi acel ma jusadeni giketho cing’gi i there, man egwoko karatasi arione ceke pi nindo ma cen. (Yeremia 32:9-12; som bende Thangambere 23:16-20.) Jumoko paru nia nikiewo winjiri akiewa copo nyutho ve nia ng’atini ugeno ngo umin. Ento i andha, nikiewo winjiri akiewa copo cero koso winjiri, turcwiny man teliri i kindjo. Poi nia kadok i lembe mi kuloka, kwiocwiny mi cokiri pire tie tek nisagu kuloka.—1 Jukorintho 6:1-8; som Thenge ma jumedo, namba 30.\nNIBEDO NG’ATU M’ATIRA I NG’OM MAENI\n15. Yehova tie ku nen makani iwi timo ma tung’ tung’ mi kwalu dhanu i kuloka?\n15 Wacikara nibedo dhanu m’atira ni dhanu ceke, kadok ni dhanu ma gitie ngo Jumulembe pa Yehova. Pire tie tek lee mandha i wang’ Yehova nia wabed dhanu m’atira. “Mukero mi ndra en e ginmajudagu ni Yehova; ento mukero ma cu en e mutoro pare.” (Lembrieko 11:1; 20:10, 23) I rundi ma con mi Biblia, jubed jutio ku mukero kunoke kilo wang’ mapol i lembe mi kuloka. Ento jukuloka moko gibed gikwalu jurung’iew migi, gibed gimio igi piny nyanok ma nwang’u ke giwinjiri ngo kumeca kunoke gibed giketho gicul lee nisagu. Calu i rundi ma con mi Biblia, tin bende kwo usagu lee mandha i lembe mi kuloka. Calu yang’ con Yehova ugam udagu kwalu dhanu i lembe mi kuloka, tin bende edagu.\n16, 17. Wacikara nicerara i kum koso bed’atira makanigi m’unyai tin?\n16 Wan ceke saa moko wanwang’ara i lembe ma copo ketho wakoso bed’atira, ecopo bedo i tic, pong’o karatasi pa leta kunoke timo ekzame i somo. Dhanu mapol paru nia erac ungo niwondo, nimedo kor lembe kunoke nidwoko ngo wang’ penji ma tap. Eno tie ngo lembe mi zungo. Biblia ular uyero nia i nindo mi kajik ceng’, dhanu bibedo “ma ng’atuman bimare gire en, man bimare gire en, gibibedo jumar sente, . . . ku ju m’udagu gin ma ber.”—2 Timoteo 3:1-5.\n17 Saa moko ebed enen nia dhanu ma gitie atira ngo gibenwang’u faida lee mandha i ng’om maeni. (Zaburi 73:1-8) Tic copo weko Jakristu, jucopo ng’ondo sente pare kunoke jucopo time rac i tic kende kende pilembe emito ebed dhanu m’atira. Ento bed’atira pire tie tek nisagu. Pirang’o?\nMUGISA MA BED’ATIRA MIO\n18. Pirang’o pire tie tek lee ning’eyiri ni dhanu m’atira?\n18 I ng’om ma tin, ju ma ging’eyiri ni dhanu m’atira, ma jugeno man m’umbe awondi pigi tie tek lee, man dhanu ma kumeno ginok. Wan ceke ecopere iwa nibedo kit dhanu ma kumeno. (Mika 7:2) Andha, dhanu moko copo ceyi pilembe itie dhanu m’atira man gicopo yero nia rieko peri mbe. Ento jumange gibifoyi pi bed’atira peri man gibigeni. I ng’om zoo, Jumulembe pa Yehova ging’eyiri nikum bed’atira migi. Judong tic moko bemaru nimio tic ni Jumulembe pa Yehova pilembe ging’eyo nia gibibedo dhanu m’atira. Man kinde ma juriemo jurutic mange kud i tic pilembe gitie ngo dhanu m’atira, wang’ mapol juweko Jumulembe pa Yehova.\nWacopo yungo Yehova nikadhu kud i tic ma tek ma wabetimo\n19. Bedo dhanu m’atira bibedo ku matoke makani iwi winjiri peri ku Yehova?\n19 Nibedo dhanu m’atira biketho ibibedo ku pidocwiny ma ber man ku kwiocwiny i paru. Wacopo bedo calu Jakwenda Paulo, m’ukiewo kumae: “Wageno andha nia wabedo ku pidocwiny ma ber.” (Juebrania 13:18) M’usagu zoo, Yehova, Wuru mir amara, bineno man ebifoyi pi kero m’ibetimo kara ibed dhanu m’atira i gin ceke.—Som Zaburi 15:1, 2; Lembrieko 22:1.\n1 WABEKWO I NG’OM MA BED’ATIRA MBE I IE\n“Giyero ndra ku ba dhanu ng’atuman ku wadi . . . man kud adunde ario.”—Zaburi 12:2\nAng’o ma romo konyowa nibedo dhanu m’atira iwa giwa?\nZaburi 31:5; Juebrania 13:18\nYehova ubemito wabed dhanu m’atira iwa giwa man ni jumange bende.\nZaburi 139:23, 24; Yakobo 1:23-25\nRwo man somo Biblia copo konyowa ning’iyara giwa nia watie dhanu ma nenedi man nitimo alokaloka.\n2 BEDO DHANU M’ATIRA I OT MIO KWIOCWINY MAN BEDO I ACEL\n“Abedo karacelo ku dhanu mi ndra ngo.”—Zaburi 26:4\nPirang’o bedo dhanu m’atira pire tie tek i ot?\nNibedo dhanu m’atira ketho jugeniri i ot. Dhanu ceke mi ot gicikiri nibedo dhanu m’atira ng’atuman ku wagi man ku wagi, kadok nwang’u etie tek de.\nLembrieko 22:6; Juefeso 6:4\nKan awiya gibeneno nia junyodo migi gitie dhanu m’atira, edoko igi yot nibedo dhanu m’atira.\n3 BED’ATIRA MIO BERO I COKIRI\n“Ng’atu ma kit lembe pare mbe en e gin ma judagu i wang’ Yehova; ento lembapora pare ni ku ju m’atira.”—Lembrieko 3:32\nPirang’o pire tie tek nibedo dhanu m’atira kud umego ku nyimego mwa i cokiri?\nLembrieko 10:19; Jukolosai 4:6\nSaa ceke wamito wayer lemandha. Ento mito wec mwa ubed ma ma ber man ma cuu.\nLembe mi Julawi 5:1; Juebrania 13:17; Yakobo 5:14, 15\nKa wabed wayero lemandha ni judong cokiri, gicopo nikonyowa.\nYeremia 32:9-12; Juefeso 6:5-8\nKa watimo kuloka karacelo kud umego ku nyimego, wacikara nibedo dhanu m’atira igi, nitio kugi cuu man niworo winjiri ma waketho i kindwa kugi.\n4 BED’ATIRA TIE KWA PI BERO MWA\n“Foyo nying’ ma ber eber ma sagu lonyo ma dit.”—Lembrieko 22:1\nWacikara nibedo dhanu m’atira i lembe mange makani mi kwo?\nZaburi 37:21; Matayo 22:17-21; Jurumi 13:1-7; Juefeso 4:25, 28\nUkwayu wabed dhanu m’atira kinde ma watimo tic pa bos mwa, i lembe mi kuloka, kinde ma watimo ekzame i somo man kinde ma wapong’o karatasi ma tung’ tung’; calu ve mi culo palatha kunoke karatasi ma leta ubekwayu.\nPirang’o nibedo dhanu m’atira uloyo lonyo?\nZaburi 15:1, 2; Lembrieko 11:1; 1 Timoteo 6:9, 10\nNing’eyiri ni dhanu m’atira man ma jugeno utie lembe ma pire tek. Bedo dhanu m’atira konyowa nibedo ku pidocwiny ma leng’. Yehova foyowa pi kero ma watimo pi nibedo dhanu m’atira.


Yesu utie ku mer ma ceng’ini ku Won | Kwo pa Yesu\nSOM I DHOK MI Allemand Alur Amharique Anglais Arabe Arménien Aymara Azéri Azéri (cyrillique) Baoulé Bassa (Cameroun) Batak (karo) Batak (toba) Bikol Birman Boulou Bulgare Cambodgien Catalan Cebuano Chichewa Chitonga Chitonga (Malawi) Chitumbuka Coréen Croate Créole de Maurice Créole des Seychelles Créole d’Haïti Dangme Danois Dhupidjin mi Nijeria Drehu Efik Espagnol Estonien Fidjien Finnois Fon Français Ga Goun Grec Guarani Gujarati Géorgien Hiligaynon Hongrois Hébreu Icibemba Igbo Iloko Indonésien Isoko Italien Japonais Javanais Jula Kabye Kazakh Kazakh (arabe) Kikaonde Kikongo Kikuyu Kiluba Kinyarwanda Kipende Kirghiz Kiribati Kirundi Kisonge Kongo Lingala Lomwe Luganda Luo Luvale Macédonien Makua Malay Malayalam Malgache Maltais Maya Mooré Ndau Ndébélé Ndébélé (Zimbabwe) Norvégien Nyungwe Néerlandais Oromo Ossète Otètèla Ourdou Ouzbek Pangasinan Papiamento (Curaçao) Persan Pidgin salomonien Polonais Portugais Quechua (Ancash) Quechua (Ayacucho) Quechua (Bolivie) Quechua (Cuzco) Roumain Russe Samoan Sango Sena Sepedi Serbe Serbe (romain) Shona Silozi Singhalais Slovène Sranan tongo Suédois Swahili Swahili (Rép. dém. du Congo) Tagalog Tahitien Tajiki Tamoul Tatar Tchouvache Thaï Tigrinya Tok pisin Tshiluba Tshwa Turc Turkmène Tuvaluan Twi Tzotzil Ukrainien Umbundu Vietnamien Wallis Waray-Waray Éwé\nWIC MI 30\nYesu utie ku mer ma ceng’ini ku Won\nMUNGU UTIE WON YESU\nJUNG’OLO NIA CER BIBEDO NUTI\nKinde ma Juyahudi moko gidoto Yesu nia eturo cik mi Sabatu pilembe ekeyo kum ng’atu moko i ceng’ nica, Yesu udwoko igi kumae: “Vwa ubetimo tic cil ku kawono de, man an de atimo tic.”—Yohana 5:17.\nI andha, lembe ma Yesu utimo uturo ngo cik pa Mungu iwi Sabatu. Yesu urweyo lembanyong’a man ekeyo kum dhanu pilembe eneno Mungu de utimo tic mabeco. Pieno Yesu umedere nitimo lembe mabeco kubang’ ceng’. Lembe m’edwoko ni ju m’udote uketho kwinyo umakugi lee mandha nisagu mi wang’e, man giyenyo yo mi nege. Pirang’o kwinyo umakugi?\nIwang’e, gilar gidoto Yesu nia eturo cik mi Sabatu, kawoni Yesu uyero igi nia etie Wod Mungu; wec maeno re m’unyayu kwinyo magwei i igi. Ginwang’u nia eca Yesu uyero lembacidi, man ebekethere gire rom ku Mungu. Ento m’umbe lworo, Yesu ukoro igi lembe mange dupa iwi mer pare masegi ku Mungu, ewacu kumae: “Kum wego maru Wod, man enyutho ire gin ceke m’etimo en.”—Yohana 5:20.\nWego utie Jamii kwo, man emio bende copo mi cero ju m’utho ni dhanu moko. Yesu umedo kendo kumae: “Kum calu Wego ting’o ju m’utho, man emio igi kwo, e Wod bende mio kwo ni ju m’eyenyo kumeno.” (Yohana 5:21) Eno tie wec ma pire tek mandha man m’ubemio iwa genogen pi nindo m’ubino! Kadok tin de Wod ubedwoko jum’utho kwo i thenge mi tipo. Pieno, Yesu uyero kumae: “Ng’atu m’uwinjo lem para, m’uyio Ng’atu m’uora de, kwo ma rondo ku rondo ni kude, man ebino ngo i pokolembe, ento ekadhu kud i tho emondo i kwo.”—Yohana 5:24.\nNitundo saa maeno nwang’u fodi Yesu ucero ngo ng’atu moko m’utho, ento ebenyutho ni ju ma gibedote nia kit cer maeno bitimere andha. Eyero igi kumae: “Saa bebino, ma ju m’i liel ceke biwinjo ie dwande, man gibiwok woko.”—Yohana 5:28, 29.\nKadok Yesu bibedo japoklembe man ebicero ju m’utho de, re enyutho kamaleng’ nia Mungu dit nisage. Ewacu kumae: “Acopo timo gin moko gira ngo. . . . Kum asayu yeny ma ia yenyo ngo, ento yeny ma i Ng’atu m’uora yenyo re.” (Yohana 5:30) Yesu ukoro pi tic ma pire tek m’etie ko i lembakeca pa Mungu i kite ma ngbeng’ ma nwang’u fodi i wang’e ekoro ngo kumeca. Ju m’udoto Yesu gilar ging’eyo bende lembatuca mange i wie yor i wang’e. Epoyo wigi kumae: “Wuoro kwenda ba Yohana ma [Jababutisi], en de enyutho nia en e lemandha.”—Yohana 5:33.\nCopere nia oro ario iwang’e, ju m’udoto Yesu gilar giwinjo Yohana ubenyutho ni judong’ dini mi Juyahudi pi ng’atu moko m’ubebino ing’eye ma julwong’e “jabila” man “Kristu.” (Yohana 1:20-25) Epoyo wigi nia gibed gineno Yohana ma kawoni ni i kol ni ng’atu ma pire tek, ewacu igi kumae: “Wuyio ya anyong’a negwu mi nindo moko i der pare.” (Yohana 5:35) Re asu enyutho igi lembe lee nisagu ma Yohana ma Jababutisi unyutho.\nYesu uyero kumae: “tic maeni m’atimo [uketho i ie mi keyokum m’eai etimo] enyutho pira, nia Wego ora.” Emedo kendo kumae: “Man Wego m’uora, enyutho pira.” (Yohana 5:36, 37) Ku lapor Mungu unyutho pi Yesu kinde m’ebelimo batizo.—Matayo 3:17.\nAndhandha, ju ma gidoto Yesu gibino mbe ku thelembe mi kwere, kum kadok Lembagora ma giwacu nia ging’eyo lee de utuco lembe iwi Yesu. Yesu udaru wec pare kumae: “Kum tek wuyio Musa, kuno di wuyio an; kum egoro pira. Ento tek wuyio Lembagora pare ngo wubiyio lem para nenedi?”—Yohana 5:46, 47.\nPirang’o tic mabeco ma Yesu utimo i ceng’ Sabatu uturo ngo cik mi Sabatu?\nYesu ukoro nenedi pi tic pare ma pire tek i lembakeca pa Mungu?\nLembatuca makani ma tung’ tung’ m’unyutho nia andha Yesu utie Wod Mungu?


Umego ku nyimego ma gitie juruot mi Bethel gitimo tic ma tung’ tung’ kara tic mi rweyo lembanyong’a ucidh i wang’e i ng’om moko acel kunoke nikadhu acel. Jumoko timo tic mi loko dhok, jumange ke gitimo tic kakare mi wodho gazeti, yiko ng’ei buku, kakare mi maku dwal ku cal mi video kunoke nineno wi tic mange mi ng’ombe.\nJudongo mi Biro mi Filial neno wi tic. Guriri m’utelo wic ketho judong cokri adek kunoke nikadhu ma giromo pire pi nibedo Judong Biro mi filial kara gicung iwi tic ma tung’ tung’ i ng’om moko. Umego maeno mi biro mi filial ginyutho ni guriri m’utelo wic kite ma tic ubewotho ko i ng’om ma gineno wie, man bende peko ceke ma copo wok. Lembe ma ginyutho eno konyo guriri m’utelo wic ning’eyo lembe ma jucopo weco i wiye i buku man gazeti ma tung’ tung’, i coko mi cokri man coko ma dongo dongo mi nindo m’ubino. Guriri m’utelo wic oro wang’ ma pol umego ma julwong’o Juor mi kabedo ma dit i biro mi filial kara giliew filial ma tung’ tung’. Juor maeno gimio juk ma judongo mi biro mi filial tie kudo ku yeny kara gitim tic migi maleng’. (Lembrieko 11:14) Kinde ma Jaor mi kabedo madit ubeliewo filial, emio ponji kara umego ku nyimego m’ukwo i filial eno ginwang’ tielocwiny.\nBiro mi Filial konyo cokri ma tung’ tung’ mi ng’ombe. Umego ma timo tic i biro mi filial ging’io i waraga ma juliew oro pi nipenjo ka nyongo jucopo caku the cokri mange ma nyen. Gicungo bende iwi tic mi Juyab yo, Jumisioner man Juliew ma wotho awotha ma gitimo tic i kabedo ceke m’utie i the loc pa biro mi filial eno. Gipangu lembe kara jutim coko ma dongo; gicungo bende i kum tic mi giedo mi Ot Ker ma nyen, man nineno nyongo juoro buku ku gazeti i cokri ma tung’ tung’ ni makre ku yeny mi cokriman. Tic ceke m’utimere i Biro mi Filial konyo kara tic mi rweyo lembanyong’a utimere kubang’e kubang’e.—1 Jukorinto 14:33, 40.\nJudongo mi Biro mi Filial konyo Guriri m’Utelo wic nenedi?\nKARA INYANG’ LEE\nJubed jujolo welo m’ucidho niliewo Biro mi Filial i ng’om ma tung’ tung’ niai ceng’ kasi Acel nitundo ceng’ kasi Abic. Umego kunoke nyamego acel telo wigi kara ginen tic ma tung’ tung’ m’utimere i ie. Wakwayu nia in bende icidh niliewo Biro mi Filial eno. Kan ibecidho kuca, kend kite ma ibed ikendo kan icidho i coko i Ot Ker. M’umbe jiji, yioyic peri binwang’u tego kan icidho niliewo kakare ma julwong’o Bethel.\nTic ma kani ma timere i Biro mi filial mi Jumulembe pa Yehova?


Yesu uweko dubo pa dhaku ma won asara | Kwo pa Yesu\nWIC MI 40\nPonji iwi wekolembe\nDHAKU MOKO MA JADUBO UKONJO MO IWI TIEND YESU\nJUPORO WEKOLEMBE KU NG’ATU M’UTIE KU BANJA\nDhanu ubed ujolo lembe ma Yesu beyero ku m’etimo i kite ma tung’ tung’, nimakere ku lembe mir adundegi. Lembuno unen terere i ot moko i ng’om Galilaya. Jafarisayo moko ma nyinge Simon ulwong’o Yesu ni cam ibang’e, saa moko nyo etimo kumeno kara enen ng’atu maeno m’ubetimo tic ma wang’u ijo ku ceng’ini. Ecicopere nia Yesu uneno nia eno bibedo ire ni kaka mi ponjo dhanu ma gibinwang’iri kugi kuca, uketho eyio nicidho. Ebibedo bende ku kaka mi camu ku weg ajok, man judubo.\nRe jujolo ngo Yesu i kite ma jubed jujolo ko welo nja. Calu ma yo mi Palestine upong’ kud utur, wara mi tiendgi uledho man ukwor kud utur, pieno etie lembe mi kurajo nia julwok tiend welo ku pii maleng’. Jutimo ngo lembe maeno ni Yesu. Kadok limbe de jucwiyo ngo pi nijole, calu ma naka jubed jutimo ka welo utundo. Lembe mange ma jubed jutimo, utie niwiro mo iwi welo m’utundo pi ninyutho nia jujole maber. Re lembe maeno de jutimo ngo ni Yesu. Dong’ i andha, jujole ke nenedi?\nE welo ubedo i dhu meza, man gicaku nicamu cam. Kinde ma gibecamu, dhaku moko umondo ling’ling’ i ot ma julwong’e ngo. Dhakune ‘ung’eyere i adhura nia etie jadubo.’ (Luka 7:37) Kadok nwang’u dhanu ceke tie judubo de, re ve dhaku maeno ubino nikwo ku kwo mi tarwang’, man ve etie won asara. Cibedo ve egam ewinjo ponji pa Yesu, m’uketho i ie wec m’ewacu nia “wubin i bang’a, kewu ceke ma wumulu ku tic ma ter ma pek unurowu, man abimio iwu yom.” (Matayo 11:28, 29) Ecicopere nia wec pa Yesu ku tic pare, umulo adundene, kawoni dong’ etie kude karacelo.\nKinde ma Yesu ubedo dhu meza, ebino ku yor ing’eye man erum i the tiende. Piwang’e ucwir iwi tiend Yesu, man eyweye ku yukwie. Ecwiyo tiende, man ewiro tiendene ku mo ma ng’wice ng’ar m’eng’iewo. Lembuno ufoyo ngo i Simon, uketho ewecere yor i ie kumae: ‘Ng’atu maeni, tek en e jabila, kuno di eng’eyo nia dhaku maeni utie ng’a, man etie kit dhaku manedi m’umulo kume, ma en e jadubo.’—Luka 7:39.\nCalu ma Yesu ung’eyo paru pa Simon, eyero ire kumae: “Simon, abedo ku gin moko m’ayer iri.” Simon uloko ire kumae: “Japonji, yer.” Yesu umedere niyero ire kumae: ‘Dhanu moko ario gigamu banja ba jadit moko; ng’atu acel ubedo ku banja mi denarii 500, mange ke denarii 50. Calu ma gimbe ku piny ma gicul, eweko igi gin ario kpo. Ka kumeno, makani ma kind ju ario maeni ma bimare ma sagu?’ Ubenen ve lembene unyang’u ngo Simon, pieno edwoko ire kumae: “Awacu nyo ng’atu m’eweko lem pare dit ma sagu.”—Luka 7:40-43.\nYesu ucwake. I ng’eye, eloko wang’e ba dhakune, man ewacu ni Simon kumae: “Ineno dhaku maeni? Amondo i ot peri, imio pi ira ngo mi tienda: ento ecwiro piwang’e wi tienda, eyweyogi de ku yukwie. Icwiyo limba ngo: ento en, ugambre i kinde m’amondo, eweko cwiyo tienda ngo. Iwiro mo i wia ngo: en ewiro tienda ku mo.” Yesu uneno nia andha dhaku maeno uyewo kud adundene ceke dubo pare mi timo tarwang’. Pieno edaru ku wec ma e: “Awacu iri kumae, dubo pare, m’ubedo dupa uwekre woko; kum emaru dit. Ento ng’atu ma juweko ire nyanok, ng’atuno maru nyanok.”—Luka 7:44-47.\nYesu ucwaku ngo kura marac mi tarwang’. Ento, ebino ninyutho kisa ni dhanu ma gitimo dubo ma pek, ma re i ng’eye giyewo dubone kud adundegi ceke, man gidwogo ibang’e kara ginwang’ yom. Bende dhaku maeno unwang’u yom i adundene kinde ma Yesu uyero ire wec mae: “Dubo peri wekre woko. . . . Yioyic peri e m’ubodhi; cidh ma cwinyi kwio.”—Luka 7:48, 50.\nSimon ujolo Yesu nenedi kinde m’ecidho niwende?\nPirang’o dhaku moko mir adhura pa Simon ubino nisayu Yesu?\nYesu utio ku lapor makani, man ekoro ie nenedi?


‘Tek wung’eyo gin maeni, mutoro iwu tek wutimogi’—Yohana 13:17 | Mi ponji\nOtkur ma Wiw—Mi ponji | Dwi mir 9 2018\n‘Tek wung’eyo gin maeni, mutoro iwu tek wutimogi’\n“Cemo para en e timo yeny ma i ng’atu m’uora yenyo, ku daru tic pare bende.”—YOH. 4:34.\nWER: 80, 35\nJwigiri pa Paulo giku Barnaba ubeponjowa nenedi?\nWaromo timo ang’o pi ninyutho nia wabedieng’ pi jumange calu ma Epafra utimo?\nKwerigijo m’Ubimo Daudi unyutho kinde ma Cimei ubino yanye ubemio iwa ponji ma kani?\n1. Timo mi ng’om maeni ma ng’atuman dieng’ ko pire gire copo bedo ku matoke ma kani iwi jwigiri mwa?\nPIRANG’O ebed ebedo tek iwa nitio ku gin ma wabeponjo i Lembe pa Mungu? Thelembene acel utie nia, kara watim lembe m’atira, ubekwayu wanyuth jwigiri. I nindo maeni mi “kajik rundi,” etie yot ungo ninyutho jwigiri, pilembe dhanu ma pol ma wabekwo kugi ‘gimariri gigi, gitie jumar sente, jukulula, ju ma gidodri wi juwagi’ man “ju ma kweri gigi ngo.” (2 Tim. 3:1-3) Wa jurutic pa Mungu, wang’eyo nia eno gitie timo ma reco; re wacopo neno nia ju ma gitie ku kit timo maeno ma ng’atuman dieng’ ko pire gire, gibekwo ma ber man gitie kud anyong’a. (Zab. 37:1; 73:3) Waromo kadok nipenjara kumae: ‘Nyo pire tie tek nia atim kero niketho yeny mi jumange i wang’ para? Kan anyutho jwigiri, nyo asu dhanu biwora?’ (Lk. 9:48) Ka waweko timo mi ng’om maeni uwing wiwa, waromo nyotho mer m’i kindwa kud umego, man edoko tek ni jumange ning’eyo nia watie Jukristu. Re ka wabeng’io i lapor mi jurutic pa Yehova ma gigam ginyutho jwigiri, man wabelubo lapor migine, wabinwang’u adwogi ma ber.\n2. Lapor mi jurutic pa Mungu mi rundi ma con copo mio iwa ponji ma kani?\n2 Ang’o m’ugam ukonyo jurutic pa Mungu mi rundi ma con nibedo jurimbe? Gitimang’o pi ninyayu mutoro i ie? Ginwang’u tego mi timo lembe m’atira kani? Ka wabesomo lapor migi i Biblia, man wabenyamu i lembe ma wabesomone, yioyic mwa bidoko tek.\nLEMBE MA DWOKO YIOYIC MWA TEK\n3, 4. (a) Yehova ponjowa nikadhu kud i yo ma tung’ tung’ ma kani? (b) M’uweko ng’eyong’ec, ubekwayu watim ang’o kara wabed ku yioyic ma tek?\n3 Yehova ubemio iwa piny ceke ma romo konyowa nibedo ku yioyic ma tek. Wabenwang’u juk ma beco man ponji nikadhu kud i Biblia, girasoma mwa ma tung’ tung’, kusika mir Internet, Televizio mi JW, coko, man coko mwa ma dongo. Re Yesu unyutho nia nibedo ku ng’eyong’ec kende uromo ngo. Eyero kumae: “Cemo para en e timo yeny ma i ng’atu m’uora yenyo, ku daru tic pare bende.”—Yoh. 4:34.\n4 Timo yeny pa Mungu ubino ve cam ni Yesu. Ka wabecamu cam ma beco, wanwang’ara ma ber man camne giero kumwa; kumeno bende, ka wabetimo yeny pa Mungu, wanwang’ara ma ber, man yioyic mwa doko tek. Ku lapor, ecicopere nia nindo moko idaru cidho i coko mi lembanyong’a m’ava lembe mbe i kumi, re kinde m’idwogo kud i lembanyong’a inwang’u nia itie ku mutoro, man itie ma ber.\n5. Ka wabeii nibedo ku rieko, wabinwang’u bero ma kani?\n5 Wanyutho nia wariek ka wabetimo lembe ma Yehova ubekwayu i bang’wa. (Zab. 107:43) Tek wabeii nibedo ku rieko, wabinwang’u bero dupa. Biblia uyero nia, “gin moko mbe m’iyenyo ma copo pore kude. . . . En e yen mi kwo ni ju m’umaku kume: ku ba dhanu ceke m’ucere i bang’e en e jamutoro.” (Rie. 3:13-18) Yesu bende uwacu kumae: ‘Tek wung’eyo gin maeni, mutoro iwu tek wutimogi.’ (Yoh. 13:17) Yesu umito nyutho nia julubne gibibedo ku mutoro, tek gibemediri nitimo lembe m’ekwayu i bang’gi. I ng’eye, gitio ku ponji pare man gilubo lapor m’eweko igi i kwo migi ma kubang’ ceng’.\n6. Pirang’o ubekwayu wamedara nitio ku lembe ma wabeponjo?\n6 Tin, wan de ubekwayu wamedara nitio ku lembe ma wabeponjo. Ku lapor, kepar pi fundi moko mi mutukari kunoke mi moto, ma tie ku ng’eyong’ec man bende jamtic mi yiko piny. Ng’eyong’ec man jamtic m’etie ko copo konye nibedo fundi ma cuu, kende kende tek ebetio kugi. Copere nyo edaru timo tic maeno pi oro ma dupa, re kara ebed fundi ma cuu, ubekwayu emedere nitio ku ng’eyong’ecne. Kumeno bende, kinde ma fodi waponjo lemandha aponja, wabino ku mutoro pilembe watio ku lembe ma wasomo i Biblia. Re kara mutoro mwa urii, ubekwayu wamedara asu nitio ku lembe ma Yehova ubeponjo kowa, i kwo mwa ma kubang’ ceng’.\n7. Wacikara nitimo ang’o kara wanwang’ ponji niai kud i lapor mi Biblia?\n7 Lembe moko nuti ma copo ketho ebedo iwa tek ninyutho jwigiri. I thiwiwec maeni, wabing’eyo nia ang’o m’ukonyo jurutic pa Mungu mi rundi ma con ninyutho jwigiri. Wabineno bende ayi moko ma waromo nyutho ko jwigiri. Re kud wajik ku somo lembene asoma kende, ento wanyam igi man wanen kite ma waromo tio ko kugi i kwo mwa.\nNEN JUMANGE NIA GIROM KUDI\n8, 9. Tic mi Jukwenda 14:8-15 ubeponjo iwa lembang’o iwi jwigiri pa Paulo? (Nen cal mir acaki.)\n8 Mungu ubemito dhanu mi kwonde ceke “bothi, ku bino ba ng’eyong’ec mi lemandha.” (1 Tim. 2:4) Ibed ineno dhanu ceke ma fodi giponjo ngo lemandha nenedi? Jakwenda Paulo urweyo ni Juyahudi ma nwang’u dong’ ging’eyo lembe moko iwi Yehova. Re erweyo bende ni ju ma woro mungu m’araga. Lembanyong’a ma Paulo urweyo igi uketho jwigiri pare i amulaic. Nenedi?\n9 I wotho ma kwong’a pi tic mi misioner, Paulo giku Barnaba gicidho i adhura mi Lustra. Re dhanu mir adhurane ma weco dhu Lukaonia ginwang’u nia Paulo giku Barnaba gisagu jumange ceke, uketho gilwong’ogi ku nying’ mungu migi m’araga ma Zeu man Herme. Nyo Paulo giku Barnaba ginwang’u nia yung maeno tie ber? Nyo ginwang’u nia eno tie alokaloka ma ber mandha i ng’ei ragedo ma junyayu i kumgi i adhura ario ma gilar gibino i igi? Nyo giparu nia yung maeno biketho dhanu dupa uwinj lembanyong’a? Nyanok de ngo. Lembene utimogi rac mandha, uketho gikok kumae: “Paco, wutimo gin maeni nedi? Wan wa dhanu ma ku kum calu wun.”—Tic. 14:8-15.\n10. Pirang’o Paulo giku Barnaba ginwang’iri ngo nia gikadhu Julukaonia?\n10 Kinde ma Paulo giku Barnaba giwacu nia gin de gi dhanu, gimito yero nia gitie bende ku dubo alaga, ento ungo nia ayi ma giworo ko Mungu urombo ku mi Julukaonia. I andha, Mungu re m’uoro Paulo giku Barnaba i tic mi misioner. (Tic. 13:2) M’umedo maeno, Mungu uwirogi ku tipo maleng’, man gibino ku genogen ma ber akeca mi cikwo i polo. Re kadok kumeno de, ginwang’iri ngo nia gikadhu Julukaonia. Ento ginyang’ nia ka dhanu maeno gijolo lembanyong’a, gin de gicopo nwang’u genogen mi cikwo i polo.\n11. Waromo nyutho kit jwigiri pa Paulo nenedi i tic mi lembanyong’a?\n11 Wakenen ayi acel ma waromo nyutho ko jwigiri calu Paulo. Wabed wanwang’u ngo nyanok de nia tic mwa mi rweyo lembanyong’a, kunoke lembe mange ma Yehova ubekonyowa nitimo uketho waloyo jumange. Dong’ kepenjiri kumae: ‘Atie ku nen ma kani iwi dhanu mi teritwar para? Nyo atie kud akoyakoya i kum dhanu mi thek moko?’ I ng’om zoo, Jumulembe pa Yehova gitimo kero ninwang’u dhanu ma gitie ayika niwinjo lembanyong’a. Jumoko gitimo kero niponjo kadok dhok kunoke ning’eyo kura mi thek ma dhanu ma pol neno nia tijgi mbe. Ginwang’u ngo nia giloyo ju ma giberweyo igi lembanyong’a. Ento giii nineno ng’atuman nia pire tek; eno ketho ging’eyo kite ma gicopo konyo ko dhanu dupa kara giwinj rwonglembe mi Ker yot yot.\nRWO PI JUMANGE KU NYING’GI\n12. Epafra utimo ang’o pi ninyutho nia ebedieng’ akeca pi jumange?\n12 Yo mange ma wanyutho ko jwigiri utie nirwo pir umego ku nyimego mwa ma gidaru “nwang’u yioyic ma calacel ma pire tek karacelo kudwa.” (2 Pet. 1:1) Epafra ubed utimo tap kumeno. Biblia uweco pire wang’ adek kende. I barua ma jakwenda Paulo ukiewo ni Jukristu mi Kolosai kinde m’ebino i kol i Roma, eyero nia Epafra ‘ubeii aiia thiri thiri pigi i rwo pare.’ (Kol. 4:12) Epafra ung’eyo umego cuu dit man ebed edieng’ akeca pigi. Paulo ulwong’e nia “jakol wada,” pilembe en de ebino nwang’ere ku ragedo. (Flm 23) Re asu ebed edieng’ pi yeny mi jumange, man etimo lembe moko pi nikonyogi. Epafra ubed urwo pir umego ku nyimego. Wan de wacopo timo ve en, man wacopo lwong’o kadok nying’ umego i rwo mwa. Rwo ma kumeno copo bedo ku matoke ma ber akeca.—2 Kor. 1:11; Yak. 5:16.\n13. Kinde m’iberwo, icopo lubo lapor pa Epafra nenedi?\n13 Kepar pi ng’atu moko m’icopo rwo pire ku nyinge. Ecopo bedo jurimbi mi cokiri kunoke wedi peri ma gibenwang’iri ku peko. Saa moko nyo ubekwayu gimak yub ma dongo, kunoke ubekwayu giceriri ni abidhe moko. M’umedo maeno, icopo rwo pir umego ma nying’gi nwang’ere i jw.org, i the thiwiwec “Jumulembe pa Yehova ma jutwio pi yioyic migi.” (Yab thiwiwec ODLEMBANG’EYA > LEMB KESI.) Icopo rwo bende pi ju ma wedi migi tho, ju ma giai gikadhu kud i peko ma wok rek kunoke kud i lwiny, man ju ma gini can sente. Umego ku nyimego dupa gitie ku yeny mi rwo mwa. Ka waberwo pigi, nwang’u wabedieng’ pi yeny mwa kende ngo, ento pi yeny mi jumange bende. (Flp. 2:4) Yehova winjo rwo ma kumeno.\nBED ‘NG’ATU MA WINJO PIO’\n14. Yehova nyutho nenedi nia ewinjo jumange cuu mandha?\n14 Yo mange ma wanyutho ko jwigiri utie niwinjo jumange cuu. Yakobo 1:19 uyero nia “ng’atuman ubed m’ewinjo pio.” Yehova winjo jumange cuu mandha. (Tha. 18:32; Yoc. 10:14) Ku lapor, kenen wec ma nwang’ere i Ai 32:11-14. (Som.) Kadok nwang’u Yehova ubino mbe ku yeny mi paru pa Musa de, re ewinjo Musa nitundo ekoro lembe ceke m’ebino paru. Nyo ibiciro niwinjo ng’atu moko ma i wang’e ular uwodho paru ma vii, man ibitio ku paru m’ebemio iri? Yehova winjo kilili, rwo mi dhanu ceke ma gibekwaye ku yioyic.\n15. Calu Yehova, wacopo mio yung ni jumange nenedi?\n15 Kepenjiri kumae: ‘Ka fodi Yehova ngi de jwigere man ewinjo dhanu calu m’egam ewinjo ko Abraham, Rahel, Musa, Yocuwa, Manoa, Elia, man Hezekia, nyo an ke acikara ngo nitimo kumeno? Nyo acopo winjo paru mir umego para ceke pi ninyutho igi yung, man nyo acopo lubo paru migine kan ucopere? Nyo ng’atu moko tie i cokiri kunoke i kind wedi para m’acopo dieng’ pire nisagu? Acopo konye nenedi?’—Tha. 30:6; Pok. 13:9; 1 Ub. 17:22; 2 Kei. 30:20.\n‘KUNO NYO YEHOVA BINENO ROP MA JUTIMO I KUMA’\nDaudi uwacu ni Abicai nia “weke.” Ka nwang’u ubino in, nwang’u icopo timang’o? (Nen udukuwec mir 16, 17)\n16. Daudi utimo ang’o kinde ma Cimei uyanye?\n16 Jwigiri konyowa bende nikwerara giwa kinde ma jumange ubetimowa rac. (Ef. 4:2) Lapor ma cuu mi lembe maeno nwang’ere i 2 Samwil 16:5-13. (Som.) Nindo moko, Cimei ma tie wat p’Ubimo Saul ucaku yanyu Daudi, man enyayu ali i wie ku jurutic pare. Nwang’u Daudi copo kwero Cimei, ento etwio cwinye man eciro ayany pa Cimei ceke. Ang’o m’ukonyo Daudi ninyutho kwerigijo ma rukeno? Wacopo nyang’ i lembe m’ukonye, ka wabeng’io i Zaburi mir adek.\n17. Ang’o m’ukonyo Daudi ninyutho kwerigijo, man wacopo lubo lapor pare nenedi?\n17 Daudi ukiewo Zaburi mir adek i saa ma Absalom ma wode umito nege. Kud i kind saa maeno re ma Cimei ucaku roko Daudi, ento Daudi utundo nikwio kume. Ang’o m’ukonye? I Zaburi 3:4, eyero kumae: “Alwong’o Yehova ku dwanda, man edwoko ira lembe kud i got pare ma leng’.” Saa ma dhanu mange ubetimowa rac, wacikara nirwo calu Daudi utimo. E Yehova bimio iwa tipo pare maleng’ kara watund niciro. Nyo icopo kweriri giri nisagu, kunoke nitimo kisa kinde ma jubetimi rac? Nyo iyio andhandha nia Yehova ubeneno masendi peri man nia ebikonyi, man ebimio iri mugisa?\n“RIEKO EN E GIN M’USAGU”\n18. Ka wabetio ku telowic pa Yehova, bero ang’o ma wabinwang’u?\n18 Ka wabetimo lembe m’atira, wabibedo riek, man Yehova bimio iwa mugisa. I Lembrieko 4:7, Biblia uyero kumae: “Rieko en e gin m’usagu.” Kadok nwang’u rieko ujengere iwi ng’eyong’ec de, re ejik ungo kende kende i ng’eyo lembe. Ento enen asagane nikadhu kud i yub ma wabemaku. Kadok ukok de ginyutho nia giriek: gicoko cam ma gidok gicamu i kind nindo ma ng’ico umondo i ie. (Rie. 30:24, 25) Kristu ma Biblia ulwong’e nia “rieko pa Mungu” timo kwa lembe ma foyo i Won. (1 Kor. 1:24; Yoh. 8:29) Ka wabejwigara man wabenyutho nia wariek nikadhu kud i yub ma wabemaku pi timo lembe m’atira, Mungu bimio iwa mugisa. (Som Matayo 7:21-23.) Pieno, tim kero ninyutho jwigiri ma lee kara jumange mi cokiri bende gimediri nitimo ni Yehova ku jwigiri. Pi nitio ku lembe ma wang’eyo nia tie atira, ubekwayu nindo man saa ma lee. Re ka wabetimo kumeno, nwang’u wabenyutho jwigiri; eno ke bimio iwa mutoro kawoni man nja ku nja.\nJukristu m’utii, Yehova neno gwoko bedoleng’ mwu ni gin ma pire tek\nMediri ninyutho mer ma teng’ojo\nJu ma gitimo ni Mungu ma jamutoro gi jumutoro\nI rundi ma con jubed jung’eyo saa nenedi?\nYehova en e Jategokpo, re edieng’ pi pidoic mi jumange\nDieng’ i kum pidoic mi jumange calu Yehova\nText Yore ma tung' tung' mi toko jemni mir elektronik OTKUR MA WIW—MI PONJI Dwi mir 9 2018\nDwi mir 9 2018\nOTKUR MA WIW—MI PONJI Dwi mir 9 2018


Cik pa Musa ugam unyutho mer man bedopwe pa Yehova nenedi? | Otkur ma Wiw mi ponji\nSOM I DHOK MI Acoli Adja Afrikaans Akha Albanais Allemand Altaï Alur Amharique Amis Anglais Arabe Arménien Aymara Azéri Azéri (cyrillique) Bachkir Baoulé Bas allemand Bassa (Cameroun) Batak (karo) Batak (toba) Batak simalungun Bengali Biak Bichlamar Bikol Birman Boulou Bulgare Cakchiquel Cambodgien Catalan Cebuano Changana du Mozambique Chavacano Chichewa Chin Haka Chinois cantonais (traditionnel) Chinois mandarin (simplifié) Chinois mandarin (traditionnel) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuuk Coréen Croate Créole de Maurice Créole de la Guadeloupe Créole des Seychelles Créole du Bélize Créole d’Haïti Damara Dangme Danois Dayak Ngaju Dhusepulana Digor Douala Drehu Edo Efik Esan Espagnol Estonien Fidjien Finnois Fon Français Ga Gallois Garifuna Gitonga Goun Grec Groenlandais Guarani Gujarati Géorgien Haoussa Herero Hiligaynon Hindi Hiri motu Hmong blanc Hongrois Hébreu Iban Ibanag Ibinda Icibemba Igbo Iloko Indonésien Islandais Isoko Italien Japonais Javanais Jula Kabye Kachin Kannada Karen sgaw Kazakh Kazakh (arabe) Kekchi Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kissi Kongo Krio Kurde kurmanji Kurde kurmanji (Caucase) Kurde kurmanji (cyrillique) Kwangali Kwanyama Kyangonde Lahu Langue des signes allemande Langue des signes américaine Langue des signes angolaise Langue des signes argentine Langue des signes australienne Langue des signes bolivienne Langue des signes britannique Langue des signes brésilienne Langue des signes chilienne Langue des signes chinoise Langue des signes colombienne Langue des signes coréenne Langue des signes costaricienne Langue des signes cubaine Langue des signes espagnole Langue des signes finnoise Langue des signes française Langue des signes grecque Langue des signes guatémaltèque Langue des signes hondurienne Langue des signes hongroise Langue des signes indienne Langue des signes indonésienne Langue des signes italienne Langue des signes japonaise Langue des signes malawite Langue des signes mexicaine Langue des signes mozambicaine Langue des signes nicaraguayenne Langue des signes panaméenne Langue des signes paraguayenne Langue des signes philippine Langue des signes polonaise Langue des signes portugaise Langue des signes péruvienne Langue des signes québécoise Langue des signes roumaine Langue des signes russe Langue des signes salvadorienne Langue des signes slovaque Langue des signes sud-africaine Langue des signes taïwanaise Langue des signes tchèque Langue des signes thaï Langue des signes vénézuélienne Langue des signes zambienne Langue des signes zimbabwéenne Langue des signes équatorienne Lao Letton Lhukonzo Lingala Lituanien Lomwe Luganda Lunda Luo Luvale Macédonien Makua Makua-Meetto Malay Malayalam Malgache Maltais Mam Mambwé-Lungu Mapudungun Marathi Marshall Maya Mazatèque de Huautla Mbunda Mingrélien Mixe Mixtèque (Guerrero) Mizo Mongol Mooré Motu Nahuatl (Guerrero) Nahuatl (Huasteca) Nahuatl (Nord de Puebla) Nahuatl (central) Navajo Ndau Ndonga Ndébélé Ndébélé (Zimbabwe) Ngabere Ngangela Nias Niue Norvégien Nyaneka Nyanja Nyungwe Nzema Néerlandais Népali Okanisi Okpe Oromo Ossète Otètèla Ourdou Ouzbek Ouzbek (romain) Ouïghour (arabe) Ouïghour (cyrillique) Palau Pangasinan Papiamento (Curaçao) Pendjabi Persan Pidgin d'Afrique de l'Ouest Pidgin salomonien Polonais Ponape Portugais Portugais (Portugal) Quechua (Ancash) Quechua (Ayacucho) Quechua (Bolivie) Quechua (Chimborazo) Quechua (Cuzco) Quechua (Imbabura) Rarotongan Romani (Macédoine) Romani (Macédoine, cyrillique) Romani (Serbie) Romani (sud de la Grèce) Ronga Roumain Runyankore Russe Rutooro Samoan Sangir Sango Saramacca Sena Sepedi Serbe Serbe (romain) Sesotho (Afrique du Sud) Sesotho (Lesotho) Shona Sidama Silozi Singhalais Slovaque Slovène Soundanais Sranan tongo Suédois Swahili Swahili (Rép. dém. du Congo) Swati Tagalog Tahitien Tajiki Tamoul Tarascan Tatar Tchouvache Tchèque Thaï Tigrinya Tiv Tlapanec Tojolabal Tok pisin Tongien Totonaque Tshiluba Tshwa Tsonga Tswana Turc Turkmène Tuvaluan Twi Tzeltal Tzotzil Télougou Tétoum Dili Ukrainien Umbundu Urhobo Uruund Venda Vietnamien Wallis Waray-Waray Wayuunaiki Wolaitsa Xhosa Yapois Yoruba Zandé Zapotèque (de l’isthme) Zoulou dhu Kabuverdianu Éwé\nTHIWIWEC MIR 9 Ma Kwong’a\n“Emaru bedopwe ku pokolembe. Ng’om upong’ ku mer mi bero pa Yehova.”—ZAB. 33:5.\nWER 3 Genogen mwa, tegocwiny mwa, man tego mwa\n1-2. (a) Wan ceke wabed wamito ang’o? (b) Lembang’o m’ukwayu wang’ei?\nWAN ceke wabed wamito nia jumarwa man jutim iwa lembe i ayi m’atira. Ka saa ceke jubetimo iwa lembe i ayi m’atira ngo man i kite ma nyutho nia jumaruwa ngo, wacopo nwang’u nia ve kony mwa mbe man cwinywa copo tur.\n2 Yehova ung’eyo nia wan zoo wabed wamito jumarwa, man jutim iwa lembe i ayi ma pwe. (Zab. 33:5) Wang’ei m’umbe jiji nia Mungu mwa umaruwa lee dit man ebemito jutim iwa lembe i ayi m’atira. Ka wabeng’io i Cik ma Yehova ugam umio ni nyithindho mir Israel nikadhu kud i bang’ Musa, wabinyang’ kamaleng’ nia andha emaruwa, man ebemito lembe mwa uwoth atira. Kan itie ku can pilembe jugam jutimo iri lembe i ayi m’atira ngo, kenen kite ma Cik pa Musa * ubenyutho ko kamaleng’ nia Yehova bedieng’ pi dhanu pare.\n3. (a) Calu ma Jurumi 13:8-10 unyutho, wabinyang’ i lembang’o kinde ma wabeng’io i Cik pa Musa? (b) I thiwiwec maeni wabidwoko wang’ penji ma kani?\n3 Kinde ma wabeng’io i Cik pa Musa, wabinyang’ nia Yehova Mungu umaruwa andha. (Som Jurumi 13:8-10.) I thiwiwec maeni, wabing’io i cik moko kende ma Mungu ugam umio ni nyithindho mir Israel, man wabidwoko wang’ penji ma e: Ang’o m’ubenyutho nia Cik pa Musa ugam ucungo iwi mer? Pirang’o wacopo yero nia Cikne ubed ucwalujo nitimo bedopwe? Mungu ugam ukwayu nia dhanu ma gitie ku dito gitii ku Cikne nenedi? Cikne ubed ugwoko asagane kit dhanu ma nenedi? Jibu mi penji maeno bitielo cwinywa, biketho wabibedo ku genogen, man biketho kindwa bidoko ceng’ini mandha ku Wegwa ma jamer.—Tic. 17:27; Rum. 15:4.\nCIK PA MUSA UGAM UCUNGO IWI MER\n4. (a) Pirang’o wacopo yero nia Cik pa Musa ugam ucungo iwi mer? (b) I Matayo 22:36-40, Yesu ugam uketho peko iwi cik ma kani?\n4 Wacopo yero m’umbe jiji nia Cik pa Musa ugam ucungo iwi mer pilembe mer re ma tie ukungu mi lembe ceke ma Yehova timo. (1 Yoh. 4:8) Cik ma tung’ tung’ ma Yehova umio nikadhu kud i bang’ Musa ugam ucungo iwi cik mir ukungu ario kende: nimaru Mungu man nimaru juwadwa. (Law. 19:18; Poi. 6:5; som Matayo 22:36-40.) Pieno, wacopo wacu nia i kind cik ma kadhu 600 ma julwong’o nia Cik pa Musa, cikneman ubeponjowa ku lembe moko kokoro iwi mer pa Yehova. Wakenen lapor mi cikne moko.\n5, 6. Yehova ubemito nia ju m’ugamiri gitim ang’o? Ebed eneno lembang’o? Kemii lapor moko.\n5 Gwokiri ni jadhogi mi gamiri man gwok awiya peri cuu. Yehova ubemito nia ju m’ugamiri gimariri lee mandha i kindgi pi kwo migi zoo. (Tha. 2:24; Mat. 19:3-6) Ka ng’atini utimo gier, nwang’u etimo lembe ma rac nisagu zoo ni jadhoge mi gamiri. Pi thelembe maeno re ma cik mir abiro m’i kind Cik apar ukwero dubri swa, niwacu timo gier. (Poi. 5:18) Nitimo gier utie ‘nidubo ni Mungu’ man etie lembe ma rac nisagu racu moko ci ma ng’atini copo timo ni jadhoge mi gamiri. (Tha. 39:7-9) Ng’atu ma jadhoge mi gamiri upodho i gier copo nwang’u can i adundene pi oro ma dupa i ng’eye.\n6 Yehova beneno cuu dit kite ma ng’atuman betimo ko lembe ni jadhoge mi gamiri. Con, ebed emito nia nyithindho mir Israel kud gitim mon migi rac. Nico m’ubed uworo Cik maru dhaku pare, man esayu ngo nilalu gamiri kude pi thelembe ma tije mbe. (Poi. 24:1-4; Mat. 19:3, 8) Ento kan anyobanyoba moko ma pek uwok, man ebemito elal gamiri ku dhakune, ecikere nimio ire barua mi lalu gamiri. Baruane ubed ugwoko jumamon i kum adote mi vupo ma jucopo kelo i wigi nia gitimo gier. M’umedo maeno, i wang’ nimio baruane ni dhaku pare, ve nia ubed ukwayere nia ekelar ecidh ewec ku judongo mir adhura. Kan etimo kumeno, judongo gicopo nwang’u kaka mi konyogi kara kud gilal gamiri migi alala. Ento ka Jaisrael moko ung’io nilalu gamiri ku dhaku pare pi thelembe ma tije mbe, Yehova ubed umondo ngo i lembene, niwacu, ebed etio ngo ku judongo kunoke jubila pare pi nicere. Enre ebed eneno piiwang’ dhaku maeno m’ubecwir, man can ubed umondo i ie bende.—Mal. 2:13-16.\nYehova ugam umito nia junyodo gigwok awiya migi, gitunggi man giponjgi, kara awiyane gikwo ku kwiocwiny (Nen udukuwec mir 7-8) *\n7-8. (a) Yehova ugam ung’olo nia junyodo gitim ang’o? (Nen cal mir acaki.) (b) Ponji ma kani ma wanwang’u?\n7 Lembe ma Cik uyero ugam unyutho bende nia Yehova ubemito awiya gikwo ku mutoro man jugwokgi ma ber. Yehova ung’olo nia junyodo gipong’ yeny mir awiya migi i thenge mi kum, man gipong’ bende yeny migi mi tipo. Ugam ukwayu nia junyodo giponj awiya migi saa moko ci kara ging’ei Cik pa Yehova man gimar Yehova. (Poi. 6:6-9; 7:13) Thelembe acel m’uketho Yehova ugam umio matira ni Juisrael utie pilembe gibed gitimo awiya migi rac mandha. (Yer. 7:31, 33) Yehova ugam ukwayu nia junyodo kud ginen awiya migi ve piny moko kumeni ma gicopo sendo i kite ma gimaru, ento ginen awiyane ve lonyo, niwacu giramia m’uai i bang’e m’ukwayu gimar.—Zab. 127:3.\n8 Ponji ma kani ma wanwang’u? Yehova beneno nia nico giku dhaku gitie ku kura ma nenedi i kindgi. Ebemito junyodo gimar awiya migi, pilembe ebikelo pokolembe i wigi tek gitimo awiyane rac.\n9-11. Pirang’o Yehova ugam umio cik m’ukwero niketho cwiny hai i kum piny?\n9 Kud iketh cwinyi i kum piny pa wedu. I kind Cik apar, ma tokcen ne ugam ukwero kethocwiny hai i kum piny, kunoke nipidho awanya ma rac i kum piny pa ng’atini. (Poi. 5:21; Rum. 7:7) Cik maeno ugam umio ponji ma lee mandha ni dhanu pa Yehova, nia gicikiri nigwoko adundegi, paru migi man pidoic migi. Yehova ung’eyo nia paru man awanya ma rac re ma cwalu ng’atini nitimo lembe m’umaku piny ungo. (Rie. 4:23) Ka Jaisrael uweko awanya ma rac uteng’ini i ie, eno copo cwale nitimo dhanu mange rac. Lembuno ugam utimo ubimo Daudi. I andha nwang’u Daudi ubino dhanu ma ber. Re nindo moko, eketho cwinye hai i kum dhaku pa ng’atu mange. Awanya pare ma rac utere i dubo. (Yak. 1:14, 15) E Daudi ugam upodho i gier, i ng’eye emito ewond cwar dhakune man kinde ma lembene urombo ngo, egam enege.—2 Sam. 11:2-4; 12:7-11.\n10 Ka Jaisrael moko ubeketho cwinye hai i kum piny pa wadi, Yehova ubed ung’eyo pilembe etie ku copo mi ng’io i adunde. (1 Kei. 28:9) Cik ma Mungu umio ni dhanu pare iwi kethocwiny hai i kum piny uponjogi nia gicikiri niceriri i kum paru ma copo terogi i timo ma reco. Eno ubenyutho kamaleng’ nia Yehova utie Wego ma jamer mi tuko ngo!\n11 Ponji ma kani ma wanwang’u? Yehova neno ngo kende kende kite ma watie ko yo woko, ento eneno bende lembe m’upondo i adundewa. (1 Sam. 16:7) Paru mwa, pidoic mwa, man timo mwa copo pondo ngo ire. Eneno kite ma beco ma watie ko, man emito nia watim kero nicego kitene i kwo mwa. Re tek paru moko ma rac ubeyenyo bino i wiwa, Yehova ubekwayu nia walar wawodhe cen ma fodi eterowa ngo i timo ma reco.—2 Kei. 16:9; Mat. 5:27-30.\nCIK PA MUSA UBED UCWALUJO NITIMO BEDOPWE\n12. Cik pa Musa ubeponjowa bende ku lembang’o?\n12 Cik pa Musa ubeponjowa bende nia Yehova umaru bedopwe. (Zab. 37:28; Isa. 61:8) Etie iwa lapor ma ber mandha ma wacopo lubo, pilembe etimo lembe ni dhanu i ayi m’atira kwa. Yehova ubed umio mugisa ni nyithindho mir Israel ka gibeworo cik pare ma tie pwe, ento gibed ginwang’iri ku can ka gibeworo ngo cikne. Wakenen cik mange ario ma tie i kind Cik apar.\n13-14. Kud i kind Cik apar, ario ma kwong’a ukwayu nia Juisrael gitim ang’o? Man gibed ginwang’u bero ma kani ka gibeworo cikne?\n13 Wor Yehova kende. Kud i kind Cik apar, ario mi kwong’o ung’olo nia Juisrael gicikiri niworo Yehova kende, ento gicikiri ngo niworo ayi gin m’acwia. (Ai 20:3-6) Yehova umio ngo cik maeno pi bero pare gire, ento emiogi pi bero mi dhanu pare. Ka jurutic pare gibegwoko bedoleng’ migi ire, lembe migi ubed uwotho miero. Ento ka gibeworo mungu m’araga mi thek mange, gibed ginwang’iri ku peko.\n14 Wakewec iwi Jukanani. Gibed giworo mungu m’araga ma kwo de mbe i igi kakare niworo Mungu mandha man ma kwo. Pieno gibed gitimo lembe ma nyutho koso rieko. (Zab. 115:4-8) Ku lapor, i kind thier ma gibed gimio ni mungu migine, gibed gitimo bende lemb sasa mi tarwang’, man gibed githiero awiya migi ni mungu m’araga. Nyithindho mir Israel de tek giweko Yehova man gicaku woro ayi gin m’acwia, gibed gitimo lembe ma reco mi tuko ngo, man eno ubed ukelo peko i udi migi. (2 Kei. 28:1-4) Saa moko ju ma gitie ku dito gibed gitio rac ku cik ma Yehova umio iwi bedopwe. Eno uketho gibed gisendo dhanu ma kero migi mbe man ma jugwok migi mbe. (Eze. 34:1-4) Yehova ugam ucimo nyithindho mir Israel nia ebikelo pokolembe iwi ju m’ubesendo montho ku nyithikic. (Poi. 10:17, 18; 27:19) Ento ka dhanu pa Yehova gibegwoko bedoleng’ migi ire man gibetimo lembe i ayi m’atira i kindgi, Yehova ubed umio igi mugisa.—1 Ub. 10:4-9.\nYehova umaruwa man eneno ka jubesendowa mananu (Nen udukuwec mir 15)\n15. Ponji ma kani ma wanwang’u iwi Yehova?\n15 Ponji ma kani ma wanwang’u? Ka jaratic pa Yehova moko ubeworo ngo cik pare man ebesendo dhanu pa Yehova, eca tie kosa pa Yehova ngo. Ento Yehova umaruwa man eneno lembe m’atira ngo ma jubetimo iwa. Enwang’u can i cwinye piwa nisagu ma mego nwang’u pi nyathin pare. (Isa. 49:15) Kadok ecopo daru ngo masendine ndhundhu de, re i saa m’ukwayere ebipoko lembe iwi jutimrac m’ubelokiri ngo ma gibesendo dhanu tin eni.\nUGAM UKWAYU JU MA GITIE KU DITO GITII KU CIK NENEDI?\n16-18. Cik pa Musa ugam uweco iwi lembe ma tung’ tung’ ma kani? Man eno ubemio iwa ponji ma kani?\n16 Cik pa Musa ugam uweco iwi lembe ma tung’ tung’ mi kwo mi Juisrael. Pieno pire ubino tek nia judongo ma jung’io pi nipoko lembe gipok lembe ku bedopwe. Gibed gipoko lembe m’uneno thier ma jubetimo ni Mungu, man gibed gipoko bende lembe m’uneno thubiri man turocik. Wakenen lapor moko.\n17 Ka Jaisrael unego ng’atu moko, junege ngo ndhundhu. Judongo mir adhura pare gikegisayu lembe cuu i wang’ ning’olo nia nyo andha eromo ku tho. (Poi. 19:2-7, 11-13) Judongo gibed gipoko lembe ma tung’ tung’ m’ubed uwok i kind dhanu. Ku lapor, gibed giyiko kind dhanu m’uthubiri pi lim, man gibed giyiko thubiri m’uwok i kind ju m’ugamiri. (Ai 21:35; Poi. 22:13-19) Ka judongo gibepoko lembe i ayi m’atira, man nyithindho mir Israel gibeworo Cik, eno ubed umio bero ni ng’atuman i kindgi man bende ubed umio yung ni Yehova.—Law. 20:7, 8; Isa. 48:17, 18.\n18 Ponji ma kani ma wanwang’u? Lembe moko ci ma wabetimo i kwo mwa pire tie tek i wang’ Yehova. Ebemito watim lembe ni jumange ku mer man i ayi m’atira. Eneno lembe ma wabetimo man ma wabeyero, kadok kinde ma wanikendwa i ot mwa.—Ebr. 4:13.\n19-21. (a) Cik ugam ukwayu nia jupoklembe man judongo gipok lembe nenedi? (b) Cik pa Musa ubed ugwoko dhanu pa Mungu akecane i kum lembang’o? Eno ubemio iwa ponji ma kani?\n19 Yehova ugam umito egwok dhanu pare kara kud gimond i timo ma reco mi thek m’utwodogi. Pieno ekwayu nia jupoklembe ku judongo gitii ku cik m’umbe akoyakoya, kud gitim dhanu yangayanga man kud gidiigi adiya. Ento gicikiri nimaru bedopwe.—Poi. 1:13-17; 16:18-20.\n20 Yehova ubed uneno kisa i kum dhanu pare, pieno emio cik pi nigwokogi kara kud jutimgi rac. Ku lapor, Cik ubed ucero ng’atini nikelo adote mi ndra iwi wadi. Ng’atu ma judoto ubino ku twero mi ng’eyo nia ng’a m’udote. (Poi. 19:16-19; 25:1) Bende, i wang’ ning’olo lembe i wie nia etie jakosa, jubed jukwayu nia juwinj jumulembe ario. (Poi. 17:6; 19:15) Dong’ ka Jaisrael moko uturo cik man ng’atu acel kende re m’unene ke? Ecopo paru ngo nia jubimio ngo ire matira, kum nwang’u Yehova uneno lembe m’etimo. I kind juruot, Yehova ugam umio dito ni wego, re dito migine ubino ku mupaka. Saa moko ka thubiri uwok i kind juruot, jutero lembene i wang’ judongo, man gin re ma gimaku yub ma tokcen.—Poi. 21:18-21.\n21 Ponji ma kani ma wanwang’u? Wacikara nilubo lapor pa Yehova, kum etimo lembe ceke i ayi ma pwe. (Zab. 9:7) Emio mugisa ni ju m’ubeworo cik pare, ento emio matira ni ju ma gibetio ku dito migi i ayi ma rac. (2 Sam. 22:21-23; Eze. 9:9, 10) Dhanu moko copo turo cik man jucopo neno nia ve gibenwang’u ngo matira, ento Yehova bikelo pokolembe i wigi i saane. (Rie. 28:13) Tek gilokiri ngo ke ceng’ini eni gibinyang’ nia “podho i cing’ Mungu ma kwo en e gin mi lworo.”—Ebr. 10:30, 31.\nCIK UBED UGWOKO AKECANE KIT DHANU MA NENEDI?\nCon i Israel, kinde ma judongo gibeyiko kind dhanu ma githubiri, ugam ukwayu nia gipok lembe i kite ma nyutho nia Yehova umarugi man emaru bedopwe (Nen udukuwec mi 22) *\n22-24. (a) Cik ubed ugwoko akecane jukani? Eno ubeponjowa ku lembang’o iwi Yehova? (b) Ai 22:22-24 umio cimowang’ ma kani?\n22 Cik ubed ugwoko akecane ju ma gicopo gwokiri ngo gigi, calu ve nyithikic, mon ma coggi tho man umondo. Mungu ung’olo ni jupoklembe mir Israel kumae: “Kud iroc pokolembe p’umondo, kadi pa kic, kadi kud igam kendi pa dhaku ma cware tho ni mukwatu.” (Poi. 24:17) Yehova ubed udieng’ lee mandha pi dhanu maeno ma jagwok migi mbe. Bende, ebed emio matira ni ju m’ubesendogi.—Som Ai 22:22-24.\n23 Pi nigwoko juruot, Cik ugam ukwero timo ribiri ku wat. (Law. 18:6-30) Thek mange m’utwodo Israel gibed gineno nia timo ribiri ku wat utie rac ungo; ento ugam ukwayu nia dhanu pa Mungu ginen kit timo maeno ni gin ma judagu calu ma Yehova de ubed unene ko.\n24 Ponji ma kani ma wanwang’u? Yehova ubemito nia ju ma gitie ku rwom gidieng’ lee pi dhanu ceke ma gibeneno wigi. Edagu timo ribiri ku wat man ebemito nia jugwok dhanu ceke man juketh lembe migi uwoth atira, asagane ju ma jucer bang’gi mbe.\nCIK UBINO “TIPO MI GIN MA BER MA BIBINO”\n25-26. (a) Pirang’o jucopo poro mer man bedopwe ku niyuyo man nikwo? (b) I thiwiwec mir ario m’i kind thiwiwec maeni wabiponjo ang’o?\n25 Jucopo poro mer man bedopwe ku niyuyo man nikwo; ng’atini copo ngo nikwo kan ebeyuyo ngo, man ecopo ngo niyuyo kan ekwo ngo. Mer ku bedopwe de giwotho karacelo. Tek wayio andhandha nia Yehova betimo iwa kwa lembe m’atira, wabimare dong’ magwei. Ka wamaru Mungu man wamaru cik pare ma pwe, eno bicwaluwa nimaru jumange, man wabituc nitimo igi lembe i ayi m’atira.\n26 Cik pa Musa ugam ukonyo nyithindho mir Israel kara gibed ku winjiri ma ceng’ini ku Yehova. Ento Cik ujik nikum Yesu man juwile ku gin ma ber nisagu, pieno dong’ dhanu pa Mungu gimbe i the Cik. (Rum. 10:4) Jakwenda Paulo uwacu nia Cik ubino “tipo mi gin ma ber ma bibino.” (Ebr. 10:1) I thiwiwec mir ario m’i kind thiwiwec ang’wen maeni m’ubenyutho nia andhandha Yehova ubedieng’ piwa, wabineno gin ma ber ne moko, man wabineno bende kite ma Yehova benyutho ko mer man bedopwe i cokiri mi Jukristu.\nCIK PA MUSA UGAM UNYUTHO NENEDI NIA:\nYehova umaru dhanu pare?\nYehova umaru bedopwe?\nYehova dieng’ pi dhanu ma jugwok migi mbe?\nWER 109 Wamarara lee niai kud i adunde\n^ par. 5 Thiwiwec maeni utie ma kwong’a m’i kind thiwiwec ang’wen ma bikonyowa ning’eyo nia Yehova ubedieng’ piwa andhandha. Adek m’udong’ biwok i Otkur ma Wiw mi dwi mir 5, 2019. Thiwigi tie: “Yehova benyutho mer man bedopwe nenedi i cokiri mi Jukristu?” “Ayi ma Yehova gwoko ko dhanu pare i kum lembe ma reco nyutho mer man bedopwe nenedi?” man “Yehova bemio jukojuk nenedi ni ju ma jugam jumaku ku kero?”\n^ par. 2 KORO I WEC: Dhanu betio ku wec ma nia “Cik,” “Cik pa Musa,” man “lembang’ola” pi nilwong’o Cik ma kadhu 600 ma Yehova ugam umio ni nyithindho mir Israel nikadhu kud i bang’ Musa. Bende, wang’ ma pol jubed jutio ku wec ma nia “Cik” pi nilwong’o buku abic ma kwong’a mi Biblia (Niai i Thangambere nicidho i Poi mi Cik). Saa moko, jutio ku wec ma nia “Cik” pi ninyutho Lembagora ceke mi Juebrania ma Mungu yuyo i wie.\n^ par. 60 KORO I CAL: Mego moko mir Israel ubewotho mio ponji ni awiya pare ma nyir kinde ma gibetedo cam. I lela kuca ke wego ubeponjo wode ku kite mi gwoko rombe.\n^ par. 64 KORO I CAL: I dhugang’ mir adhura moko, judongo mir adhurane gibejolo dhatho moko giku nyathin pare ma jakuloka moko mir adhurane ubesendo.